Musika, freskagarri legez

Kobetamendira hurbilduriko jendetza eta beroa izan dira lehen eguneko protagonistak BBK Live jaialdian

Eguraldi onak eta eguzkiaren beroak lagunduta hasi zen festa atzo Kobetamendin. Milaka lagun hurbildu zen arratsalde partetik BBK Live jaialdira. Jaialdiaren zazpigarren aldia da aurten, eta Toy taldearen kontzertuak eman zion hasiera. Behin hastapeneko nahasmen eta ilarak igarota, asko izan ziren Londreskoen ikuskizunaz gozatu zutenak.

Ia jarraian, Skasti zarauztarrek eta Arcane Roots ingelesek jo zuten. Eguzkiak gogor jo arren, ehunka batzuk izan ziren Alt-J taldearen kontzertua hasi zain lurrean eserita egon zirenak. Taldeak lan bakarra kaleratua duen arren, ikusmin handia nabari zen, eta oihu eta txalo artean taularatu ziren. Kontzertuak 45 minutu inguru iraun zuen, eta An Awesome Wave diskoa izan zen ardatza, eta, tartean, Dissolve Me eta beste kantu indartsu batzuk jo zituzten. Leedseko taldea esker oneko agertu zen zaleekin; hala ere, musikariak gehixeago mugitzea eskertuko zuten haiek. Amaieran jasotako txalo zaparradek, ordea, zaleak pozik zeudela erakusten zuten.

Alt-Jren ondoren, Billy Talent Kanadako taldekoak arduratu ziren giroa berotzeaz. Punk-rock erritmoekin dantza batean jarri zituzten zaleak, eta taldekideek ere izerdi patsetan bukatu zuten, batez ere Benjamin Kowalewicz abeslariak. Kontzertuak iraun zuen artean oholtza alde batetik bestera igaro zuen behin eta berriz. Jendearen erantzuna oso ona izan zen, eta amaierarako askok koruak egiten amaitu zuten.

Kings of Leon gaur

2006an antolatu zen lehendabizikoz jaialdia. Aurtengoan milaka lagun batzea espero dute. Atzo, atzerritarrak ziren asko eta asko, espainiarrak, frantsesak eta ingelesez mintzo zirenak gehienbat. Milaka lagun etorri ziren atzo bertara, eta ilara luzeak sortu ziren bai autobusak hartzeko, baita sarrerak eskumuturrekoekin trukatzeko ere.

BBK Live jaialdiko lagun zaharrak dira Depeche Mode tadekoak. 2009an izan ziren Bilbon, eta Sounds of Universe lana aurkeztu zuten orduan. Jendeak gogo onez hartu zituen talde ingelesaren klasikoak ere. Atzo jakin-mina eta arreta bereganatu zuten jaialdiak ateak ireki zituenetik. Delta Machine disko kaleratu berriko piezak eta klasikoak uztartzekoak ziren. Egunkari honen edizioa ixtear zela hasi zuten emanaldia, 22:30ak aldera. Aurrez, Dave Gahan, Martin Gore eta Andrew Fletcher taldeko hiru kideak Guggenheim museoan izan ziren euren lagun Marylin Minter artistaren lana ikusten.

Charles Bradley and His Extraordinaires eta Delorean izan ziren eguneko beste bi emanaldi arrakastatsuenak. Soul eta funk oihartzun klasikoak utzi zituen airean lehenak, eta dantzarako giro dotoreak utzi zituen bigarrenak. Uda amaitu bezain pronto kaleratuko dute Apar lan berria Bartzelonan egonkorturiko zarauztarrek.

Gaurko saioan Kings of Leon izango da talde nagusia, baina ez horregatik intereseko eskaintza bakarra. Benjamin Biolay eta Carl Barat, Standstill, Ainara Legardon edota PILek ere bereganatuko dute arreta.


EAko ildo kritikoak auzitara jo du, datu basea eskuratzeko


Jasaten ari diren "kriminalizazioa" salatu dute Mentxakabarriko gazteek

Getxoko PPk egindako salaketak gezurtatu dituzte Mentxakabarri gaztetxeko neska-mutilek. Besteak beste, euren buruak eta jarduera "kriminalizatu" nahi izatea egotzi diote Marisa Arrue popularren bozeramaileari gazteek, EAJri erasotzeko "peotzat" erabiltzen ari dituztela adieraziz. Salaketa gora eta behera, "pixkanaka gure proiektua zilegia dela erakutsiko dugu, aberasgarria dela eta sozialtzat jotzen dugula, aurkakoa erakutsi asmoz dabiltzan arren", Mentxakabarrikoek adierazi dutenez. Getxoko Udalak jarritako salaketari buruz, aurrerago emango dute horren balorazioa. Izan ere, popularrek aurkeztutako aztertzeko bildu zirenean, horrek berri ez zeukaten gaztetxekoek.

Hona hemen Mentxakabarri gaztetxeko kideek zabaldutako oharra:

2005eko abenduaren 23an gertatutakoei erantzunez eta Marisa Arrue Bergareche andreak Getxoko Udaltzaingoaren aurrean aurkeztutako salaketatik defendatzeko asmoz –agintearen aurkako atentatua, larderiatzea, mehatxua, derrigortzea eta desordena publikoa leporatzen dizkigu–, komunikatu hau zabaldu dugu zentro sozial eta kultural honetan batutako gazteok.

Alderdi horretako zinegotziak autoritatearen aurkako delitua leporatzen digu, bi udal zinegotziri beldurra eragin geniela argudiatuz eta bera Espainako Kongresuko diputatu dela gaineratuz, egoera larriagotu eta albisteak jendartearengan eragin handiagoa izateko asmoz. Salaketei erantzunez, prentsaurreko batean hainbat gazte egotea ez zaigu iruditzen beldurra eragin nahi izatea denik. Gure ustez, guztiz zilegia da eraikinaren inguruko espaloian eurekin batera egon nahi izatea. Une horretan zein udaletxean beranduago, polizia armak aldean egotea eragiten digu guri beldurra.

Bestalde, zinegotzi horiei udaletxera sartzen eta bertatik irtetzen utzi omen ez genielako leporatzen digute desordena publiko delitua. Ez dugu uste udalerri osoaren eta herritar guztien ondare den eraikin publiko batera sartu nahi izatea delitua denik. Getxoztarrak izanda, askatasun osoz sartzen utzi beharko ligukete.

Derrigortze delitua ere egotzi digute, prentsaurrekoa kalean egiten utzi omen ez genielako. Gehiegizkoa deritzogu bortxatzat hartzea euren iritzia ez den beste bat plazaratu eta gutaz esan nahi zutena entzun nahi izatea.

Ildo horretan, okupatutako zentru sozialaren aurrean prentsaurrekoa ematea probokaziotzat jotzen dugu, aipatu agerraldia antolatzen hasi zirenean ere guk erantzutea bilatzen zutelako.

Salaketekin jarraituz, udaleko bi zinegotziri mehatxu larriak egitea leporatzen digute, Arruek zitazioan bere diputatu izaera berretsiz eta etengabe dramatizatuz, egoera testuingurutik ateraz; biktima bezala agertzeko, bi zinegotziei mehatxu egin ez zitzaienean. Zitazio honekin Mentxakabarri okupatu ostean sortutako mugimendua kriminalizatu nahi dute, tamaina horretako delituak guri leporatuz.

Peoitzat erabiltzen gaituzte

Hala ere, asmo bakarra ez da gu kriminalizatzea. Peoitzat erabiltzen gaituz PPk, Iñaki Zarraoa alkate eta EAJko kidearen aurka egiteko abian jarritako estrategia politikoaren barruan. Modu horretan, EAJren eta aipatu alderdiak Alkatetzan dituen ordezkarien aurka ekiten ari dira argiro popularrak, agian, udalerriko beste alderdien aurrean merituak egiteko asmoz.

Gainera, ez gaitu PPk bakarrik erasotu, Udalak berak gure ekimenekin bukatu nahi izan du uneoro, udalerrian gure egitasmoak eta bestelakoak geldiaraziz; guzti hau, desalojoen bidez eta gure funtzionamendua oztopatzeko argia kenduz.

Salaketa guzti hauek bidean jarritako oztopoak baino ez dira. Etxe huts bat berritzea baino askoz gehiago egin nahi dugu guk, norbanako bezala errealizatzeko gunea garatu nahi dugu, gazte garen einean, etorkizun ezberdin baten aldeko apustua eginez; gure iritzia kontuan izango den etorkizun baten alde.

Pixkanaka gure proiektua zilegia dela erakutsiko dugu, aberasgarria dela eta sozialtzat jotzen dugula, aurkakoa erakutsi asmoz dabiltzan arren.

Kriminalizazioaren aurka eginez, ez dute gure ahotsa isilduko.

Gaiaren inguruko berriak:

Getxoko Udalak ere jarri die salaketa Mentxakabarriko gazteei (2006 Urt 20)

Mentxakabarriko gazteen kontrako salaketa jarri du Getxoko PPk (2006 Urt 16)

Zarraoaren hitzetan, "PP gezurretan ari da gazteei udaletxean sartzen galarazi ez zaiela dioenean" (2005 Abe 23)

Getxoko PPren prentsaurrekoa "probokaziotzat" jo du Algortako Gazte Asanbladak (2005 Abe 23)

Gazteak Mentxakabarritik kanporatzeko exijitu dio Zarraoari Getxoko PPk (2005 Abe 23)

Getxoko udaltzaingoen jarrera "larderiatsua" salatu dute Mentxakabarriko gazteek (2005 Abe 23)

"Erradikal talde batek" prentsaurrekoa eragotzi duela salatu du Getxoko PPk (2005 Abe 23)

Mentxakabarriko gazteei ez die kezka handiegirik eragiten Getxoko PPk (2005 Abe 22)

Mentxakabarri gaztetxe aurrean egingo du agerraldia bihar Getxoko PPk (2005 Abe 22)


Zenbait edukiontzi erre dituzte asteburuan

Donostiako Udalak jakinarazi duenez, hamar edukiontzi eta hiru zakarrontzi erre dituzte Donostian asteburuan, “koronabirusaren aurkako protestetan”. Altzan, Amaran eta Antiguan erre dituzte edukiontziak, besteak beste. Marisol Garmendia Hiri Proiektuetako zinegotziak “ekintza bandalikoak” gaitzetsi ditu, eta San Markoseko Mankomunitateari edukiontziak birjartzeko eskaria egin diote udalekoek. Ertzaintza gertatutakoa ikertzen ari da, baina haien hipotesi nagusia da “era espontaneoan, aurrez antolatu gabe” erre dituztela edukiontzi horiek.


Zaldua, Gimbert, Ibañez eta Alvarez, kontratua berrituta


Txurrukak denboraldiko 5. garaipena eman dio Rural Kutxa-Seguros RGA taldeari

Tour du Gevaudan proba irabazi du

Amets Txurrukak irabazi zuen, larunbatean, Tour du Gevaudan. Horrela, denboraldiko 5. garaipena lortu du Sakanatik sortutako Rural Kutxa-Seguros RGA taldeak. Gainera, probako talde onena izan zen Rural Kutxa eta Angel Madrazo taldekidea mendiko onena izan zen.


Hiru urteko kartzela-zigorra, bikotekidearen alabari sexu-abusuak eragiteagatik

Auzitegiak frogatutzat jo du gizonezkoak abusuak eragin zizkiola adingabeari; azken hark 8 urte zituen, garai hartan, eta Agurainen bizi ziren.

Arabako Auzitegiak hiru urteko kartzela-zigorra ezarri dio gizon bati, bikotekidearen alabari sexu-abusuak eragiteagatik. Abusuak gertatu zirenean, alabak 8 urte zituen.

Fiskaltzak 12 urteko kartzela-zigorra zuen eskatuta, akusatuarentzat, eta defentsak absoluzioa galdegin zuen. Epaiketan (urtarrilean izan zen), akusatuak dena ezeztatu zuen, nahiz eta bistan baieztatu zuten adingabearen baginaren barruan bere espermaren arrastoak bazeuden ere.

Orain, Auzitegiak frogatutzat jotzen du sexu-abusua, baina Fiskaltzak hasiera batean eskatutako zigorra murriztu du; izan ere, uste du ez dela frogatu penetraziorik egon izatea, esperma-arrastoak baginaren kanpoaldean zeudelako. Ospitalean egindako miaketan ez zuten detektatu bagina-lesiorik.

Epaia

Hala, auzitegiak, epaian (Efek aztertu ahal izan du), azaltzen du akusatua Agurainen (Araba) bizi zela 2016ko apirilean, garai hartan bikotekidea zuen emakumearekin, azken horren hiru alaba adingabeekin, eta horien osabarekin.

Apirilaren 4an, gizona bakarrik zegoen hiru neskatoekin, eta, une jakin batean, horietako bat logela batera eraman zuten; ahoz gora jarri zuen, etzanda.

Genitalak estalgabetuta, eta desira lizunak ase nahian, adingabearen gainean kokatu zen, genitalak eskuekin ukitu zizkion, eta, halaber, neskatoaren bagina igurtzi zuen, zakilarekin, eiakulatu arte. Ez dago frogatuta penetraziorik egon izatea.

Aretoak aitortzen duenez, bistan, neskatoaren deklarazioan, azken horrek gertaturikoa ezeztatu egin zuen, eta asmatu zuela ere esan egin zuen.

Auzitegiak nabarmentzen du zaila dela edozer frogatzea adingabeen sexu-askatasunaren aurkako delituetan; halaber, azpimarratzen du "kontu bereziki handiz ibili behar dela" neskatoaren testigantza aztertzean.

Blokeoa eta hermetismoa

Ildo horretan, Aretoak zehazten du "blokeo edo hermetismo moduko bat" sumatu ahal izan zela alabaren deklarazioan, psikologoarekin elkarrizketa izan zuela.

Hala ere, gogorarazten duenez, neskatoak amari baieztatu zion akusatuak genitalak ukitu zizkiola, "eskua ez zen beste zerbaitekin ere".

Auzitegiak, halaber, jasotzen du adingabeak gertaturikoaren zati bate karri zuela gogora gizarte langile forentse batekin izandako elkarrizketan. Psikologo batek azaldu zuen, gainera, neskatoaren izaera ez dela "oso adierazkorra", eta, hortaz, normala dela gaiaz berriro ez hitz egitea eta pixka bat lotsa sentitzea. Antza, barrera moduko bat sortu zuen, eta oraindik ere bere horretan jarraitzen du horrek.

Aretoak dio froga sendoa dagoela akusatua kondenatzeko: adingabearen baginan akusatuaren esperma egotea. Auzitegiaren iritziz, abokatuak argudiatutakoa, alegia, arrasto horiek esponja baten bidez bertara iritsi izatea, baztertzeko moduko hipotesia da; izan ere, Toxikologia Institutu Nazionaleko adituek azaldu zuten ez zela erraza.

Kartzela-zigorraz gain, Auzitegiak debeku bat ezartzen dio gizonari: ezin izango da ondorengo sei urteotan adingabearengandik 200 metrora ere. Gainera, ezin izango du komunikaziorik izan harekin. 30.000 euroko kalte-ordaina eman beharko dio, halaber, eragindako min moralengatik.

Defentsaren abokatuak esan du epaia ontzat hartzen duela; Ministerio Fiskalak, aldiz, adierazi du helegitea jarriko duela Auzitegi Gorenean.


"Esperientzia oso positiboa da; bai Saharako umeentzat bai Kuartangokoentzat ere"

Urtero udako oporretan Saharako umeak ekartzen dituen Arabako Bakelekuak elkartearen inguruan hitz egin dute Haizea Perez de Arriluceak eta Itziar Martinez de Santosek Alea FMn.


Euskal haragia, etxeraino

Baserria Km0 kooperatibak Internet bidezko denda sortu du, baserrietako haragia etxez etxe banatuz produkzioa babesteko; Euskal Herriko 300 abeltzainetik gora batzen ditu.

Euskal Herriko baserrien etorkizuna sendotzea du helburu Baserri Km0 kooperatibak. Koronabirusaren krisiak bultzatuta Internet bidezko salmenta indartu dute, eta honela Euskal Herriko baserritarren haragia etxeraino banatzen ari dira. 300 baserritar baino gehiago biltzen dituen kooperatibak tokiko produktuak kontsumitzeko deia egin du, «lehen sektoreari laguntzeko».

Produktu ezberdin ugari eskaintzen ditu sarean jarri duten baserriakm0.com dendak: mozketa anitzeko arkumeak, azpizuna, txuletak, entrekotak, hanburgesak, saltxitxak, sukaldatutako platerak... Egoera berezia denez, online denda jartzearekin batera, eskaintza eta prezio bereziak ere eskaintzen ari dira.

«Hemen bertan, kilometro gutxira dauden larre eta baserrietan jaio eta hazitakoak dira gure animaliak», azpimarratzen dute kooperatibatik. Eta hazkunde prozesu osoan «jasangarritasuna eta ongizatea» ezinbesteko helburu dituztela argitu dute: «Kalitate gorena bermatzen duen haragia ekoizten dugu. Manipulazio maila baxukoa, haragi haragia».

«Etxetik gertu ditugun baserrietako 300 abeltzain baino gehiagoren lana dago produktu bakoitzaren atzean», nabarmentzen dute, eta kalitate bermea mantentzeko lan egiten duten beste 75 langile ere gogoan dituzte. Guzti hori ikusgarri eta errentagarri egiteko lanean ari dira: «Guztion indarrak batuz, ekosistemak, abeltzaintzak, ekonomiak eta, nola ez, produktuak onurak baino ez ditu».


Azpilkuetan komun publikoak egin dituzte auzolanean

Lau hilabetez larunbatero buru-belarri aritu dira lanean.

Azpilkuetako alkate eta zinegotziak, zenbait herritarren laguntzarekin, buru-belarri aritu dira lanean herrian komun publikoak egiteko. Materiala Baztango Udalak ordaindu du eta eskulana herritarrek egin dute. Lau hilabetez larunbatero bildu dira eta berriki akabatu dituzte ezinduendako egokituta dagoen komun publikoko lanak.


Langileek ekoizpena gelditu dute Sidenor, Tubacex, Tubos Reunidos eta Aernnovan

Aipatu enpresek Basauri, Laudion, Amurrion, Trapagan eta Berantevillan dituzten lantegietan produkzioa aldi baterako etetea erabaki dute, koronabirusak eragindako alarma egoera dela eta.

Sidenor, Tubacex, Tubos Reunidos eta Aernnova enpresetako langile batzordeek lortu dute zuzendaritzek beren eskaria onartzea eta, koronabirusaren epidemiak eragindako arriskuaren aurrean, lantegietan jarduera gelditzea.

Sidenorrek Basauriko lantegiko jarduera aldi baterako etengo du, zuzendaritzak ohar batean azaldu duenez, "enpresa batzordearen gehiengoak hala erabaki duelako, nahiz eta langileen segurtasun baldintzak eta lan osasuna une oro ari diren bermatzen".

Halaber, Tubacexek industria jarduera "aldi baterako eta modu ordenatuan" geldituko du Laudioko eta Amurrioko lantegietan, enpresa batzordearen gehiengoak hartutako erabakiaren aurrean.

Konpainiak beste idatzi batean azaldu duenez, "jarrera irekia izan dugu elkarrizketarako eta irtenbideak bilatzeko" ekoizten jarraitze aldera, "erabaki honek lantegiaren eta inguruko enpleguan izango dituen ondorioen jakitun".

Tubos Reunidos taldeak ere Trapagako eta Amurriko lantegiak gelditzea erabaki du, langile-batzordearekin bildu ostean, eta aldi baterako lan-erregulazio espedientea aurkeztuko duela jakinarazi du.

Konpainiak zehaztu du geldialdia modu ordenatuan gauzatuko dutela.

Aernnovak gaur bertan gelditu du Berantevillan duen lantegiko produkzioa, langileek hala eskatuta. Goizean beharginek protesta egin dute alarma egoera aintzat hartuta eta langileen osasuna bermatze aldera fabrika berehala ixteko eskatuz.


Foro Sozialaren gomendioak eztabaidatuko ditu EPPK-k

Presoen Mintzaidetzak nabarmendu du ezinbestekoa dela gomendioen «multzo osoa» aintzat hartzea

Foro Sozialak berriki plazaratutako gomendioak aztertuko ditu Euskal Preso Politikoen Kolektiboak (EPPK). Horien inguruan «gogoeta zabala» egin, eta, Kolektiboa osatzen duten preso guztien iritzi eta ekarpenak jaso ostean, jarrera bat finkatu, eta horren berri emango diote Euskal Herriari. Konpromiso hori hartu dute euskal presoek eta, haien izenean, Mintzaidetza Taldeak, Kolektiboak berak aukeraturikoa baita.

EPPKren mintzaideek adierazi dute gomendiook «mugarri» izan daitezkeela «herriaren adostasun zabala eratu eta estatuen itxikeria aldarazteari begira», baina, era berean, «gomendioen multzo osoa aintzat hartzeari» ezinbesteko deritzote, gaiak partzialki jorratu beharrean.

Joan den asteartean aurkeztu zituzten Aieten Foro Sozialaren emaitzak. Hamabi gomendio dira, parte hartze, desarmatze, giza eskubide eta beste zenbait arloren ingurukoak. Presoen aferari dakionez, «konponbide integrala adostea», «salbuespen neurriak bertan behera uztea» eta presoek «egindako mina aitortu eta indarkeriari uko egitea» aholkatzen dute.

Bilbon egindako agerraldian Mintzaidetza osatzen duten presoak ezin egon eta, beraz, haien zereginetan laguntzeko sorturiko Bitartekari Taldeak eman du euskal presoek hartutako erabakiaren berri. Foro Sozialaren gomendioak aztertzeko EPKKren prestasuna iragartzeaz gain, gomendio horiek preso guztiei helarazteko «ahalegin guztiak» egingo dituztela agindu dute Bitartekari Taldea osatzen dutenek eta, horien izenean, Aintzane Orkolagak eta Estanis Etxaburuk.

«Aukera berriaren beldur»

EPPKren mintzaideen aburuz, gatazka politikoaren konponbide prozesua Espainiako eta Frantziako gobernuek «blokeatuta» dago: «Espainiako agintariek ez dituzte hartutako konpromisoak bete, eta Frantzia harekin erabat lerrokaturik agertzen da». Hori gertatzen da «prozesuak sor dezakeen aukera demokratiko berriaren beldur» direlako, bi estatuak mintzaideen iritziz.

Blokeatze estrategia horretan «konponbidearen ibilbidea trabatu asmo dute presooi baldintza gaindiezinak ezarriz, kaleratzeak oztopatu eta prozesua usteltzeko».

Espainia eta Frantziako gobernuak ez dira EPPKren mintzaideen kritiken jomuga bakarra. Batzuen «bizkar eman nahia» eta beste batzuen «parte hartze eskasa» ere salatu dute, eta, adibidez, Gasteizko Legebiltzarrean «gatazka politikorik ez eta preso politikorik ere ez dela arinkeriaz antzeztu», hori aipatu dute: «Jokabideok oztopo dira gatazkaren ondorioen konponbidean interesa duen ororentzat», gaineratu dute.

Era berean, «euskal jendartearen gehiengo zabala konponbidearen alde» dagoela uste dute EPPKren mintzaideek, eta, alde horretatik, «ahalegin handia» egiten ari dela aitortu dute kaleratutako agirian. Bereziki nabarmendu dute Ipar Euskal Herrian prozesua «eremu politiko osoaren bultzada» izaten ari dela.

Halaber, EPPKren mintzaideek garrantzitsutzat jotzen dituzte Baionan, Iruñean eta Bilbon egindako bilkurak eta han egindako ekarpenak. Gobernuen debekuak gorabehera, beraiek ere horrelako foroetan zuzenean parte hartzeko prest daudela berretsi dute.


Atxilotu bat Garbigunen lapurretan egiten saiatzeagatik

20 urteko gazte bat atxilotu zuen Ertzaintzak, Garbigunen lapurreta saiakera egiteagatik.

Domeka arratsaldean, lagun bi Garbigune baten atzeko aldetik korrika irteten ikusi zituzten ertzainek. Ondoko enpresa batera sartu ziren lagun bi horiek. Segituen kolpe metaliko gogorrak entzun zituzten ertzainek; enpresara sartu eta gizon bat kontainer baten barruan piezei kolpeka aurkitu zuten. Galdeketa baten ostean gizon hori atxilotu egin zuten. Atxilotuak aurrekari polizialak ditu.


IKASTAROAK

‘Nola saldu denbora nahasietan’ Cedernaren eskutik

"Nola saldu denbora nahasietan" ikastaroa antolatu du Cederna Garalur Elkarteak Malerrekako Mankomunitatean. Ikastaro hau "Enpresa txikiendako prestakuntza, 2013 CED - 2014-1015 Aurrekontua" izeneko proiektuaren barnean kokatzen da. Proiektuak 27.500 euroko aurrekontua du, eta Landa Garapenerako Europako Nekazaritza Funtsak eta Nafarroako Gobernuak finantzaturik dago, Nafarroako Foru Komunitateko Landa Garapenerako 2007-2013 Programaren bidez.

Urriaren 1, 8 eta 15ean emanen da, 14:30etik 16:30era eta autonomoei eta mikroenpresei, bereziki merkataritza-sektorekoei zuzendua dago. Turismo eta zerbitzu sektorekoek ere parte har dezakete. Argibide gehiago: 948 625122 edo bidasoa.admon@cederna.es.


Langabeziak behera egin du uztailean Hego Euskal Herrian

Gipuzkoan, Bizkaian eta Araban behera egin du; Nafarroan, ordea, pixka bat igo da azken hilabetean. Iazko uztaileko datuekin alderatuta, hala ere, igo egin da langabe kopurua.

Langabeziak behera egin du uztailean Hego Euskal Herrian. Gipuzkoan, Bizkaian eta Araban jaitsi egin da, baina Nafarroan pixka bat igo da azken hilabetean. Iazko uztaileko datuekin alderatuta, hala ere, igo egin da langabe kopurua.

Espainiako Lan eta Inmigrazio Ministerioak emandako datuen arabera, langabeziak behera egin du uztailean Hego Euskal Herrian. Ekainean baino 4.273 langabe gutxiago izan dira uztailean, baina 181.841 lagunek jarraitzen dute oraindik lanik gabe; lehengo urtean garai honetan baino langabe gehiago dira.

Jaitsierarik nabarmenena Bizkaian eman da: %3,2 jaitsi dira datuak, eta ekainean baino 2.598 langabe gutxiago izan dira uztailean. Iazko zifrekin konparatuta, ordea, 9.537 langabe gehiago dago aurten herrialdean.

Gipuzkoan ere datuek behera egin dute. Uztailean 1.302 langabe gutxiago izan dira; beraz, ekaineko datuekin alderatuta, %3,14 jaitsi da langabezia. Iazko uztaileko datuei begiratuta, ordea, aurten 2.164 pertsona gehiago dago lanik gabe Gipuzkoan.

Araban modu apalagoan egin du behera langabeziak: %1,91 jaitsi da, eta 417 langabe gutxiago dago. Iaz baino 2.564 langabe gehiago dago, ordea.

Nafarroan, berriz, asko ez bada ere, zifrek gora egin dute; 44 langabe gehiago izan dira uztailean.


Kontzertua Mogambon

Bartzelonako Puerto Esperanza eta Oso taldeek eta Zarauzko Buffalo eta Urnietako Cohen taldeek kontzertua emango dute etzi Mogambo aretoan. Kontzertua 21:30ean hasiko da eta sarrerak bost euro balio du.


Toponimia ibilbidea egingo dute larunbatean Getxoko kostaldetik

Larunbat honetan, hilak 11, laugarren toponimia ibilbidea egingo du Bizarra Lepoan Getxo udalerriko euskara elkarteak. Hitzordua goizeko 9etan jarri dute, Algortako Portu Zaharreko Etxetxun. Bertatik abiatuta, bisitariek San Nikolas ermita, Usategi eta Aixerrota ezagutzeko aukera izango dute. Bidean barrena, toponimia, izenen jatorria, arkitektura, geologia, biologia eta inguruko historiari buruzko azalpenak emango dizkiete parte hartzaileei. Horren gaineko argibide gehiago eskatzeko eta izena emateko, 688 635 350 telefono zenbakira deitu edo getxo.toponimia[abildua]gmail.com posta elektronikora idatz daiteke. Argazkian, Algortako Portu Zaharra / © Getxo.net.


Bihar iheslariekin izateko autobusean izena ematea badago oraindik

Euskal Iheslari eta Deportatu Politikoen Kolektiboak larunbat honetan, ekainak 15, Miarritzeko Irati erakustazokara hurbiltzeko deia luzatu du, bertan "Herria dugu arnas" nazio ekimenaren "Elkartasun Hatsa" ekitaldia antolatu dutela. Ernai eta Herrira erakundeek bat egin dute ekimenarekin. Algorta-Getxoko Ezker Abertzaleak zabaldu duenez, hasiera batean bi autobus antolatuko zeuden Uribe Kostatik, baina eskaria txikia izan dela ikusita bakarra aterako da azkenean. Zerrendak ohiko lekuetan jarri dira, Algortako kasuan Abian Kultur Elkartean. Norbaitek joateko asmoa baldin badauka ahalik eta lasterren izena eman (946 566 851) beharko du. Ordutegia hurrengoa da: irteera, goizeko 9etan Telletxetik eta, itzulera, 18:00etan Miarritzetik (Irati erakustazoka). Argazkian, Alfontso Etxegarai Plentziako deportatua 27 urte daramatza erbestean / cc-by-nc-nd Josu Martinez eta Txaber Larreategi - Gite-Ipes - Eguzki Bideoak.

Euskal Iheslari eta Deportatu Politikoen Kolektiboak "hausnarketa prozesu zabala burutu du azken garaian eta estatuen blokeoa aldebakarreko pausuen bitartez gainditzeko hautua egin" du, Herriraren arabera. Bide horri hasiera emateko, abian jarri du “Herria dugu arnas” ekimena. Munduko bazter anitzetan ehunka iheslari daude, eta Euskal Herrian libre bizitzeko eskubidea jorratu nahi dute, mundutik herrira itzuli. Iheslari eta Deportatu Politikoen Kolektiboak gatazkaren konponbidean ekarpen politikoa egin dezan eta haiek babesteko ekimena da larunbateko Elkartasun Hatsa izeneko ekitaldia. Egun osoko egitaraua izango du:

• 11:30ean ekitaldi politikoa.

• 13:30ean bazkari herrikoia.

• 19:00etan kontzertua: Gatibu, Gose, Iheskide eta Ze Esatek!


Izurtzan Oskar Zarrabeitia izango da EAJren zerrendaburua

Enpresaritzan diplomatua da, 39 urte ditu eta gaur egun Durangoko Merinaldearen Amankomunazgoko presidentea da.

EAJk prentsa ohar batean azaldu duenez, herritarrei “aukera bat” eskaini nahi diete “gaur egungo egoera ekonomikoaz jabetuz, Izurtzak aurrera egin ahal duela” erakusteko. Azken urteetan alkatetzan egon direnak “ez dira kapaz izan herriko arazo handiei irtenbiderik emateko” . Horregatik herritarren konfiantza eskatu dute “udalerria martxan jarri, ongizatea bermatu eta gauzak beste era batera egin daitezkeela erakusteko”.

Zerrenda berritu batekin aurkeztuko da. Zarrabeitiak taldearen “gaitasunean sinesten du, udalerria kudeatzeko, herriarentzat hain beharrezkoak diren proiektuak martxan jartzeko zein auzokideen egneroko beharrei erantzuteko”.

EAJren hauteskunde zerrenda:

1. Oskar Zarrabeitia Asueta

2. Aroa Gonzalez Uriarte

3. Bakirtze Miota Sagastagoia

4. Pedro Maria Zubiaurre Vicandi

5. Etor Gorroño Gerediaga

6. Juan Luis Zarrabeitia Barrutieta

7. Juan Jose Garate Totoricagüena

8. Iker Ajuria Gordon

9. Naiara Zamalloa Zubiaurre

10. Alberto Garcia Asategui


Santelmoek banderaren igoerarekin egingo dute eztanda gaur gauean

Santelmo bezpera dugu gaur, eta ohi denez, banderaren igoera egingo da gauerdian Kofradian. Aurten, Jose Luis Urruzuno arrantzale ohia izango da ohorea izango duena. Joxe Migel Irigoienek ere bere omenaldia jasoko du 23:30ak aldera Kofradian bertan.

Arbustain motor elkarteak Jose Luis Urruzuno izendatu du aurten Santelmotako banderaren igoera egiteko. Ilusioz hartu du betebeharra arrantzale ohiak eta sentimenduarekin egingo du zeregina gauerdian. Berarekin batera, Joxe Migel Irigoien izango da. Elkarteak, 36 urtez San Telmo ermitan egin duen lana goraipatu nahi izan du omenaldi txiki batekin.


Ezker abertzaleko beste joeren alderdia izatea da Eusko Ekintzaren helburua

Sozialismoa eta independentzia lortu nahi ditu, eta ahalegin berezia egingo du kapitalismoa gainditzeko

«Ezker abertzaleko sentsibilitate ezberdinen bilgune» gisa aurkeztu du bere burua Eusko Ekintza alderdiak (EEK). «Ezker abertzaleko beste sentsibilitateekin» helburu nagusietan bat egiten duela dio: sozialismoa eta independentzia dituela helburu. Antikapitalista dela azaldu dute sustatzaileek, eta indar berezia egin dute hori nabarmentzerakoan: «Gure azken xedea, gaurdanik hasita, sistema kapitalista ordezkatuko duen sistema berri bat eraikitzen hastea da, behetik gora». Zein herri mota lortu nahi duten ere argi dute: «Oinarri sozialista batean eraikitako euskal errepublika independentea aldarrikatzen dugu».

Atzo aurkeztu zuten bere burua ezker abertzalearen barruan kokatzen duen alderdi berria, Altsasun (Nafarroa). Arritxu Santamaria lapurtarra, Pedromari Olaeta bizkaitarra, Nekane Garmendia eta Gotzone Rekondo nafarrak, eta Enrike Lertxundi, Jakue Pascual eta Santi Merino gipuzkoarrak izan ziren aurkezpen ekitaldian. Behin-behineko zuzendaritza osatzen dute horiek, Iñigo Gonzalez arabarrarekin.

Otsailean aurkezpen «masiboago» bat egingo duela iragarri du, eta lehen kongresua udaberri aldera egingo duela. Sortzeko hazia nola piztu zen ere azaldu dute sustatzaileek: «Duela bi urte, Euskal Herria pairatzen ari zen kinka larriaren aurrean, ezker abertzaleko sentsibilitate ugaritako emakume eta gizon talde bat biltzen hasi ginen». Diagnosia egin, eta ildo politikoaren lerro nagusiak zehaztu zituzten. Ezkerretik Bilduz erakundea sortu zuten beste hainbat kiderekin, eta orain, «hari berari tiratuz» sortu dute Eusko Ekintza alderdia. Astelehenean aurkeztu zuten Espainiako Barne Ministerioan, alderdi gisa legeztatu dezaten. Gatazkari dagokionez, alderdiak jakinarazi du biktima guztiek merezi duten egia, justizia, erreparazioa eta berriro halakorik ez gertatzeko bermeak defendatuko dituztela. Preso eta iheslarientzat amnistia eskatu du.

Bestalde, Udalbiltzak Euskal Herriko erakunde nazional gorena» izan behar duela dio, eta ezin duela «erakunde sinboliko hutsa» izan. Euskara, berriz, «herriaren nortasunaren enbortzat» du.


Informatzeko postuak, gaurtik

Democreativity izena du Mondragon unibertsitateko 3 ikaslek Hernanin martxan jarri nahi duten parte-hartze proiektuak. Honi buruzko informazioa emango dute gaur, 10:00etatik 12:00etara Plaza Berrin; baita bihar (16:00-19:00) eta etzi (11:00-13:00) ere. Bestalde, urriaren 11n tailerra emango dute Biterin, 10:30etan, sormen kolektiboa lantzeko, eta urriaren 12an proiektuaren aurkezpena egingo dute, 19:00etan Tilosetan.


Gorka Izagirre bigarren izan da Paris-Nizako lehen etapan

Arnaud Demare frantziarrak izan da irabazle. Gutxigatik irabazi dio Izagirreri, sprintean. Ion Izagirre hamargarren sailkatu da.

Paris-Niza itzuliko lehen etapan oso gertu izan du garaipena Gorka Izagirre Bahrain-Merida taldeko txirrindulari ormaiztegiarrak. Sprintean iritsi da tropela harbidean egin dituzten azken 500 metrotara, eta estu-estu aurreratu zaio Demare (FDJ) Izagirreri helmugan. Epaileek helmugako argazkiaren bidez erabaki dute irabazlea nor izan den. Hirugarren izan da Christophe Laporte (Cofidis).

Izagirrek berak adierazi duenez, epaileak irabazi egin duela esan dio hasiera batean, baina handik gutxira jakinarazi diote Demare oso gutxigatik nagusitu zaiola.

Izagirre "pozik" agertu da egindako lanarekin, baina baita penaz ere, garaipenak gutxigatik ihes egin diolako. "Horrelakoetan ikusten da irabaztea zein zaila den". Azaldu duenez, "pixka bat luze" egin zaizkio azken metroak eta erasoa "urruti samar jo" duenaren ustearekin gelditu da.

Lehen etapan, Chatou eta Meudon arteko ibilbidea egin dute txirrindulariek. 135 kilometro guztira. Euriak eta haizeak baldintzatu dute lasterketa, eta hainbat gorabehera izan dira. Azken kilometroetan, erorikoa izanda tropelean eta dozena bat txirrindulari joan dira lurrera, inork min hartu ez badu ere.

Aurretik, tropeletik ihes egin dute Pierre Rolland (EF Drapac Cannondale), Jurgen Roelandts (BMC) eta Pierre-Luc Périchonek (Fortuneo-Oscaro). Hiru minutuko errenta lortu dute helmugarako 80 kilometro falta zirela. Alde hori 15 segundura murriztu dute, ordea, Quick-Stepek eta FDJk, tropelari tiraka, hogei kilometroren faltan. Azkenean, ihesaldia indargabetzea lortu dute.

Azken metrotara iritsi baino lehen, Alexis Vuillermozek (AG2R) erasoa jo du eta hamar segunduko aldea ere eskuratu du, baina tropelak irentsi egin du, garaipena azken sprintean erabakitzeko.

Bihar, 187,5 kilometroko etapari egingo diote aurre txirrindulariek, Orsonville y Vierzon artean.


Riouspeyrous, pop-rock ahotsa

Hondarribiko Banako tabernan arituko da gaur abeslari baxenabartarra bere errepertorioa aurkezten.


Kinto ospakizunen lehenengo zatia, kitto

Altsasuko kintoek domekan hasi eta herenegun segitu zuten euren ospakizunekin. Baina atzo eta gaur ez da halakorik izanen. Larunbatean urte guztietako kintoak elkartuko direnez, haiekin bat egiteko egin dute etena euren ospakizunean. Ostegunean, ostiralean eta larunbatean berriro 19:00ak aldera agertuko dira Foru plazara, zortzikoa dantzatzera. Jakina, parranda ordu txikiak arte iraunen du. Kinto gastuei aurre egiteko domekako kinto eskean 18.453,94 euro eskuratu zituzten. Hamarkadetan Vasconia edo Popular bankuan zenbatu ondoren, azken urteetan Gure Etxea eraikinean zenbatu izan dute jasotako sosa kintoek. Aurten, berriz, segurtasun enpresa batek zenbatu du.


Teresa Olabarria: «Aztertutako umeen %10-15ek dituzte ikusmen arazoak»

Optometrista da Teresa Olabarria (Madril, 1967), eta Tolosan du kontsulta. Ikusmenaren terapia egiten dute bertan, eta umeekin aritzen dira lanean batik bat.

Olabarriak dio ikusmen arazoetan dagoela ikasteko zailtasun askoren jatorria; haiek tratatzen dituzten arazoak, ordea, ez dira betaurrekoak jarrita konpontzen. Ikusmen abilezia entrenatzea da haien lanaren ardatza.

Zer da optometria?

Ikusmenaren zaintzaz arduratzen da optometria; sistema osoaren zaintzari erreparatzen dion zientzia da. Izan ere, gauza bat da bista edo ikusmen zorroztasuna, eta beste bat ikusmena eta ikusmen abileziak. Ikusmen abilezia horien neurketa egiten du optometristak, eta, ikusmenaren terapiaren bidez, abilezia horiek garatzeko entrenamendua egiten dugu.

Optometrista konportamentala zarela jartzen du zure kontsultako atean.

Optometriaren espezializazio bat da, eta ikusmenaren abileziak beste parametro batzuekin uztartuta neurtzen eta lantzen ditu; besteak beste, motrizitatearekin. Halaber, kontuan hartzen dira bai aldagai pertsonalak (garapena, adina, alderdi kognitiboa...), eta bai inguruneari dagozkion aldagaiak (maila akademikoa, ergonomia, behar sozialak...). Kontsultan artatzen ditugun arazo batzuek zerikusi handiagoa dute ikusmenarekin (fokuratzea, konbergentzia...) eta beste batzuek ikusten denaren interpretazioarekin: gauza bat baita ikustea, eta beste bat, ikusten dena ulertzea.

Batez ere umeekin aritzen zarete lanean. Zeintzuk dira ikusten dituzuen arazo nagusiak?

Irakurtzeko arazoekin etortzen dira ume gehienak: ez du ulertzen irakurritakoa, asko kostatzen zaio irakurtzea, nekatu egiten da... Ondorioz, ezin du jarraitu ikasketen martxa; ikasteko arazo bihurtzen dira irakurketa arazoak. Begien mugimendua da asko lantzen dugun arloetako bat; begiak behar bezala mugitzen erakusten diegu, testu bat irakurtzeko gai izan daitezen gero; begiekin jarraitzen erakusten diegu, lerro batetik besterako saltoa egiteko mugimendu sakadikoak lantzen ditugu...

Zeri erreparatu beharko liokete gurasoek umea optometrista batengana eramateko?

5-6 urterekin irakurtzen hastea da normalena, baina ume batzuek uko egiten diote irakurtzeari; estresa sortzen die, larritasuna eragiten die eta ez da aurrerapenik ikusten. Prozesua normala bada, umeak pixkanaka automatizatzen du irakurketa, zailtasunik gabe irakurri arte. Bada, automatizatzen ez denean, hizkiak ezagutu arren erritmo bat hartzea lortzen ez denean, irakurritakoa ulertzen ez denean... ikusmen arloko arazoak izan daitezke, eta komeni da begiratzea.

Zer egiten duzue ume horrek irakurketa automatiza dezan?

Beste modu batera irakurtzen erakusten diegu. Umeak zailtasunak izaten jarraituko du egunero irakurtzera behartu arren, eta oso-oso mantso egingo du aurrera. Beraz, ikusmen abilezia horiek lantzen ditugu irakurtzeko gai izan daitezen. Hemen, umeek ez dute irakurtzen, baina berehala ematen dituzte aurrerapausoak.

Irakurtzerakoan bezala, idazteko garaian ere antzemango zaie.

Bai; ezaugarrietako bat da akats asko egiten dituztela arbeletik kopiatzean. Oso mantso kopiatzen dute, hizkiak jaten dituzte, hizkiak eta zenbakiak alderantziz idazten dituzte... Begien mugimendua entrenatuz gaindi daiteke hori.

Irakurtzen hasi aurretik, badaude ikusmen arazo horiek egon daitezkeela dioten zantzuak?

Bai, ume askok izaten dituzte ikusmen eta motrizitate arazoak batera; lotuta joan daitezke biak, eta batera landu behar dira. Baldar samarrak dira pilota jokoetan, estropezu egiten dute, distantziak ez dituzte ondo kalkulatzen, gauza bat hartzera joan eta bi botatzen dituzte... Ikusmenaren eta motrizitatearen arteko koordinazio baxua izaten dute ume horiek, eta izugarri laguntzen die terapiak, ariketa asko egiten baitira bi sistemak batera lantzeko.

Arazo horiek konpontzen ditu terapiak?

Ume horiek dira gehien hobetzen dutenak. Ume horiek, normalki, ez dute egin nahi izaten hainbeste kostatzen zaien hori, eta, hain justu ere, hori da gakoa; hain trebeak ez diren arlo horiek beste modu batera lantzea, abileziak garatu ditzaten. Jolasen bidez, ariketa arinekin, entrenatu egiten dugu ikusmena, eta, konstantzia behar den arren, erraz konpontzen da.

Jarraitu irakurtzen Gipuzkoako Hitzan


Urteetan emandako zerbitzuarengatik diplomak, hainbat udaltzainentzat

Errenteriako Udalak udaltzain bezala 20 eta 30 urte bete dituzten udaltzainei aitortza egin die, eta atzo goizean diplomak eta bereizgarriak banatu zizkieten. Hamabi udaltzain izan ziren Errenteriako udaletxeko areto nagusian aitortza jasotzen, baina Juan Carlos Merino alkateak adierazi zuenez, gehiago izan dira nahiz eta denek ez zuten joaterik izan.

Merinorekin batera, Luis Andres zinegotzia eta Jose Luis Gundin Udaltzainen burua zeuden diplomak banatzen. Hain zuzen, Gundinek berak diploma eta bereizgarria jaso zituen 30 urtetik gora egin baititu Udaltzaingoan.

Gundinekin batera Joxean Ugartemendiak, Salvador Caceresek eta Vicente Urbietak bete dituzte 30 urtetik gora udaltzain postuan.

Horiez gain, hogei urtetik gora egin dituzten honako udaltzain hauek jaso zuten diploma eta bereizgarria atzo: Pablo Martin; Pedro Cazorla; Gabriel Rivera; Juanma Ros; Francisco Ledo; Juan Enrique Bengoetxea; Manuel Otegi eta Manuel Garcia.

Merino alkateak udaltzainen lana nabarmendu zuen, oro har, herritarrei ematen dieten zerbitzuarengatik. Hala, lan “bikaina” egiten dutela esan zuen. Askotan herritarrengandik kexak eta hitz itsusiak jasan behar izaten dutela azaldu zuen Merinok, baina gogorarazi zuen udaltzainaren lana ez dela isunetara bakarrik mugatzen eta herritarrei laguntzeko lan handia egiten dutela, galduta dagoen pertsona batetik hasita, bizitzak salbatzera arte.

Halako ekimenen bidez, udaltzainen lana ezagutzera eman nahi dutela nabarmendu zuen.


Irribarria izango da Urrutikoetxearen aurkaria buruz buruko finalean

Irribarriak Elazkano mendean hartu du bere kolpe indartsua baliatuta. Elezkano saiatu da aukera izan duenean erasora jotzen, baina oso behartuta jokatu du.

Elezkano 2-0 aurreratu da, eta Irribarriak bina berdindu du partida. Ordurako Aramako pilotariak erakursi du bere kolpe indartsua. Pilotakada ikusgarriak jo ditu, eta Elezkanok atzetik ezin izan dio erantzun. Sakez ere ongi gurutzatzen asmatu du. Hala, aldea hartu du markagailuan, eta 3-9 aurreratu da.

Elezkanok erasora jotzeko aukerak baliatu beharko zituela adierazi zuen partidaren aurretik, eta horretan ahalegindu da. Ahal izan duenetan aurrean jokaldia egiten saiatu da. Lortu du tanto batzuk egitea era horretara. Irribarria guztiz estutzea lortu ez duenetan, ordea, hark ederki baliatu du aukera, eta pilota oso atzean jarri du, sekulako kolpearekin. 11-7 iritsi dira partidaren erdira.

Irribarriak aldea handitu du berriro beste tanto segida batekin, 16-7 jarri arte. Elezkanok, ordea, ez du etsi, eta ezker gantxo batekin sakea berreskuratzea lortu du. Aldea pixka bat murriztea lortu du: 10-16. Hortik aurrera, 18-10, 20-11 eta 21-12 tanto bakarraren faltan jarri da Irribarria. Ezkerrarekin pilota horman gurutzatuta egin du azken tantoa aramarrak.

Horrenbestez, Irribarria izango da Urrutikoetxearen aurkaria buruz buruko finalean.


Espainiar bat atxilotu dute Belgikan, ISISen talde baten burua delakoan

Poliziaren arabera, nazioartean organizaziorako kide berriak erakarri, doktrinatu eta errekrutatzen zituen talde baten burua da.

Segurtasun indarrek 26 urteko espainiar bat atxilotu dute gaur, asteazkena, Belgikan, Zaventem herrian (Flandria), ISISen kide izatea egotzita. Gizonezkoak (marokoar jatorrikoa) kide berriak erakarri eta doktrinatzen zituen, Barne Ministerioaren arabera.

Atxilotua, ikertzaileek diotenez, "adar belgikarra" deitutakoaren goian zegoen. Taldeak kide berriak erakarri, doktrinatu eta errekrutatzen zituen ISIS erakunde terroristarako.

Belgikako segurtasun indarrek atxilotu dute ustezko terrorista, Polizia Nazionalaren Informaziorako Bulego Nagusiak abiatutako operazioan. Antza, taldea birritan saiatu da Siriara eta Irakera joaten, baina, porrot egin ostean, ekintza terroristak Europan (Belgikan, bereziki) egitea erabaki zuen, eta helburu zehatzak hautatu ere egin zituzten.

Hura aurkitu eta atxilotzeko agindua zegoen Europa mailan, Auzitegi Nazionaleko 5 zenbakiko Instrukzio Epaitegi Zentralak emanda, jihadisten terrorismoaren aurkako borrokaren baitan.

Barne Ministerioaren hitzetan, atxilotua "2014an Belgikan erradikalizazio prozesua hasi zuen talde baten azken kidea zen. Taldea bost pertsonak osatzen zuten, horietako hiru Espainian atxilotu zituzten eta bestea Marokon".

Atxilotuen artean, horren anaia txikia zegoen; 2015eko urrian atzeman zuten, Estatu Islamikoaren kide izatea leporatuta. Gainera, beste bi kideak aurtengo maiatzaren 8an atxilotu zituzten Badalonan (Bartzelona) eta Saloun (Tarragona).

Haien bileretan, Barne Ministerioak dioenez, "bideoak partekatzen zituzten, eta, horietan, kamikazeen operazioak, exekuzioen irudiak eta Europan ekintza terroristak egiteko deiak zabaltzen zituzten".


Ondo jarri ezinik

Luzaroan eserita egoteak osasunean eragiten dituen kalteak direla eta, zabaltzen hasia da zutik lan egiteko ohitura. Horren inguruan, adituek diote ez dagoela jarrera perfekturik eta egoteko jarrera aldatzea dela egokiena.

Eskolako ordurik gehienak, eserita; jatorduak egiteko, eserita; autoan zein garraio publikoan, eserita; eta, etxera iritsi orduko, aulkian edo sofan eserita. Eguneko ordu gehienak jesarrita edota lotan etzanda igarotzen ditugu. Geldirik edo eserita egoteko joera horrekin apurtu, eta lana zein jatorduak zutik egiteko moda zabaltzen hasia da gizartean.

Ez da gaur egungo kontua edo moda, ordea, Thomas Jeffersonek ere zutik lan egiteko ohitura baitzuen. Eta horiek orain dela hiru mendeko kontuak dira. Ernest Hemingway idazlearen eleberriak ere aulkian eseri gabe idatzitakoak omen dira. Zutik lan egiteko ohitura, beraz, ez da egun sortu den korrontea.

Nondik dator, baina, zutik lan egiteko bat-bateko ohitura hori orain? Azkenaldian argitara eman diren hainbat ikerketaren emaitzek diotenez, osasun arazo larriak ekar ditzake luzaroan eserita egoteak. Bizkarreko minak, zirkulazio txarra, giharretako degenerazioa, bihotzeko arazoak, diabetesa eta koloneko minbizia dira, besteak beste, denbora luzez eserita lan egiten duten langileek izan ditzaketen gaixotasunetako batzuk.

Archives of Internal Medicine aldizkarian argitara eman diren datuak ere esanguratsuak dira: egunean zortzi orduz eserita lan egiten duten langileek lau orduz eserita lan egiten dutenek baino %15 arrisku handiagoa dute heriotza goiztiarra izateko. Ordu gehiagoz eserita lan egiten dutenen kasuan, areagotu egiten da portzentaje hori. Gainera, Joan Vernikos medikuak, NASAko Life Sciences Divisioneko zuzendari ohiak, ondorioztatu du denbora asko jesarrita egoteak zahartzeko prozesua bizkortzen duela. Astronautekin hainbat proba egin ostean iritsi da ondorio horretara Vernikos.

Arazo horiek guztiak saihesteko asmoz, beraz, zutik lan egiteko joera gero eta gehiago zabaltzen ari da jendearen artean, eta askok lanerako mahaiak eta inguruak egokitu dituzte, baldintza egokietan lan egiteko helburuarekin. Google, Facebook eta Twiter enpresetan, esaterako, hasiak dira idazteko mahai altuak eta aulki bereziak erabiltzen.

Dena, neurrian

Adituak, ordea, bat datoz ideia batekin: zutik egoteko ohitura horri neurria hartu behar zaio, neurriz kanpo egiten den ezer ez baita ona. Izan ere, luzaroan eserita egotea bezain txarra izan daiteke ordu askoan zutik egotea. Halaxe dio Rob Danoff AEBetako Osteopaten Elkarteko kideak eta medikuak: «Ez gaude eginak egun osoan eserita egoteko, baina ezta egun osoz zutik egoteko ere». Iritzi berekoa da Oier Gorosabel fisioterapeuta ere: «Luzaroan tente egon edo luzaroan eserita egon, kalteak berberak dira», argitu du Gorosabelek.

Izan ere, zutik eta jarrera berean ordu luzez egoteak ere arriskuak eta kalteak dakartza: barizeak, zirkulazio arazoak, giharretako mina, aldakako eta gerriko minak, nekea, astrosia, ultzerak, sorbalda eta lepoko minak, bizkarreko gainkarga...

«Zutik zaudenean, hanketako giharrek lan gehiago egiten dute eserita zaudenean baino, eta, ondorioz, zirkulazio arazo gutxiago izango ditu zutik lan egiten duenak. Denbora askoan zutik egotean, ordea, onura horiek galduz joaten dira, eta ez da hain mesedegarria hanketako zirkulaziorako. Gainera, bestelako arazo batzuk sortzen dira: bizkarra kargatu egiten da, esaterako», aitortu du fisioterapeutak.

Gorosabelek dio jesarrita lan egiten dutenek sorbaldatik gehiago sufritzen dutela oro har, eta zutik daudenek, berriz, gerritik.

Ikusitakoak ikusita, jarrera guztiek dute, beraz, alde ona eta alde kaxkarra, eta, beraz, «ezin da esan zutik egotea eserita egotea baino hobea denik. Jarrera bakoitzak onurak eta kalteak ditu».

Gorosabelek argi du: «Ez dago jarrera perfekturik ezertarako. Ez dago zortzi orduz jarraian modu berean jarri eta ongi egotea ahalbidetuko duen jarrerarik».

Tente egoteko zein eserita egoteko jarrera egokienak zeintzuk diren esaten da han eta hemen, baina gogoratu du horiek jarrera estandarrak direla. Izan ere, «esandako baldintzak zehatz-mehatz bete eta jarrera estandar perfektuena mantendu arren, geldirik bazaude, bizkarreko minez amaituko duzu», ohartarazi du.

Gakoa: aldaketa

Zein da, beraz, sekretua? Mugimendua, hain justu. Zutik edo eserita, eserita edo zutik, baina «hiru ordu baino gehiagoz jarrera berean ez egotea da sekretua». Hala, tarteka, jarreraz aldatzea, deskantsatzea, eserita dagoena altxatzea, mugitzea, luzaketa edo ariketa gutxi batzuk egitea gomendatzen da. «Jarrera aldatzen bada, berdin da jarrera bihurrienean, arraroenean edota xelebreenean egotea. Mugitzen bazara edo jarrera aldatzen baduzu, ez da etorriko ez lepoko minik, ez bizkarreko minik, ez bestelako minik ere», ohartarazi du fisioterapeutak.

Zer da egokiago, beraz, zutik edo eserita lan egitea? Honako hau da denetan egokiena: tarteka eserita lan egitea eta, aldian behin, zutik jarraitzea lanean. Azken batean, etengabe mugitzea da osasunerako jarrerarik egokiena.


Mmmmmm!

Martxoan gizonek oporrak hartzen dituzte; bai, behintzat, artistek. Mota askotako ekintzez osatutako egutegiak sortzen dituzte kultur programatzaileek, eta hilabetez (edo astebetez, edo egun batez, bederen) emakumeok gara lehen lerroen jabe. Maskota ez, protagonista.

Martxoan ere bada eztabaida: - M5ean Lilatoira noa! - Mmmm... emakumeak bakarrik? Milaka emakume bilduko gara Lilatoian, bai, 5.700dik gora hain zuzen, eta iaz baino 700 gehiagok eman dugun arren izena, oraindik ez gara hainbeste ere. Mesede egingo digu gainera Donostiak, eta goizean goiz izango da lasterketa, eguerdirako hiria garbi egon dadin. Marapiloa eramango dut nik bidaide ziurrenik domekan sabelean; zer sentitzen ote da estreinakoz horrenbeste emakumerekin batera taupadak sinkronizatzean?

Martxoan, Durangaldean, emakume-trans-bollerak bilduko dira Frenorik gabe bizikleta martxan. Morez jantzita, gizon eta emakume elkarrekin berdintasunaren sokan galapan Lilakrosean zein Milla morean.

Martxoan kontua ez da albokoak aluak jatea edo zakilak miazkatzea atsegin duen epaitzea, ezta enpresaburua fededuna, punkia edo beganoa ote den galdezka sailkatzea ere.

Martxoan ere mina soberan dugu. Miraririk ez dela gertatuko badakigu, horregatik, den-denok blaitu behar gaitu feminismoak.

Martxoan ernetzen da udaberria, erdi aldera berdintzen dira gaua eta eguna: orekak esna harrapa gaitzala! Masaje hutsa izan ez dadin aurtengoa. Makillajea kenduta ere maiteko baitugu martxorik gabeko egutegia.


Gaixo dauden presoek tratamendu 'duina' izatearen alde dago PSOE

Ezker abertzaleak eskatu bezala Espetxeetako Zuzendaritza Nagusiak gaixo dauden ETAko presoei tratu berezia eman behar dien ala ez galdetu diotenean egin ditu adierazpenok Villarrubiok.

Gaixotasun larriak edo sendagaitzak dituzten presoek "tratamendu duina" jaso behar dutela "zalantzarik ez" duela esan du Julio Villarrubia Kongresuko Justizia Batzordeko PSOEren bozeramaileak. "Giza eskubideei lotutako gaia da eta legean agertzen da", gaineratu du.

Europa Press albiste agentziak egindako elkarraizketan, gaiaren inguruan galdetu diote, hau da, ezker abertzaleak esaten duen bezala, ETAko presoek tratu berezia jaso behar luketeen, ala ez.

"Zalantzarik ez daukat, abertzaleak izan ala ez, gaixotasunari aurre egiteko tratamendua behar dutenek tratamendu hori jaso behar dutela", esan du diputatu sozialistak.

Ez da "grazia-neurria"

Villarubiak argitu egin du tratamendua jasotzea ez dela "grazia-neurria", ezta "karitatea" ere, Espetxeetako Lege Orokorrean dagoen araua baizik.

'Parot doktrina'ri dagokionez, Konstituzionalaren epaiari errespetua azaldu dio eta gaiaren inguruan "doktrina eta irizpide bateratuak" izatearen garrantzia azpimarratu du.


Txoixo kaleko festak izango dira asteburuan Azkoitian

Azkoitiko Kale Nagusian ospatuko dituzte III. Txoixo kaleko festak asteburuan. Ostirelean, Kupela taldearen erromeria hasiko da, 23:00etan. Hurrengo egunean, Trikilintxo kalejira egingo dute 19:00etatik 21:00ak arte. Gauean, Txalintxo tabernan jarraituko du festak, Txalintxo 120 DJ festa antolatu dute. Igandean, sagardo txotxa eta txuleta pintxoa eskainiko dituzte, 13:00etatik aurrera.


97.600 euroko diru-laguntzak eman dizkie Tolosako Udalak hainbat kirol taldei 2016an

Tolosako Udaleko kirolen sailak esleitu ditu dagoeneko kirol taldeei ematen dizkieten dirulaguntzak. 97.600 euro jasoko dituzte guztira udalerriko 13 kirol taldek.

Diru laguntza horien helburua da irabazi asmorik gabeko kirol-taldeen eta kluben egiturak indartzea eta garatzea, baita Tolosako Udaleko Kirol Departamentuaren helburuak errespetatzen eta sendotzen dituzten jarduerak sustatzea ere.

Diru laguntza jaso duten taldeak hurrengo hauek dira:


Mikel Azkune atxilotuetako bat

Azken polizia operazioan atxilotuetako bat, Mikel Azkune da, Loiolakoa. Argazkian ikusi dezakezu, aurtengo karnabaletan egunkariaren alde atera zuen argazkian. Eta orain... Informazio gehiago


«Helburua da, kirola elkarrekin egitea ezgaitasuna dutenek eta ez dutenek»

Leire Goñi

Hegalak kirol zentroa da pertsona guztientzako zentroa, eta ‘guztiak’ esaten dutenean, hitzaren esanahi zabalena hartzen dute kontuan. Jaione Izagirre da Hegalak kirol zentroko gerentea, eta Hernanin bizi den Eva Domènech Benet berriz, kirol teknikarietako bat. Ezgaitasuna duten pertsonekiko duten erlazioa dela eta, lehenago ezagutu zuten biek elkar, eta orain, Hegalak kirol zentroan egin dute topo berriro. Donostiako Kontxako pasealekuan dagoen zentro hau ekainaren 25ean ireki zen. Ez da edonolako kirol zentroa. Estatu mailan bakarra da ezaugarri horiek dituena.

Zergatik da Hegalak kirol zentroa, berezia?

Jaione: Desberdintasun nagusia da, edozein iritsi litekeela zentro honetara, eta edozeinek erabili ditzakeela bertako makinak: irisgarritasuna eta ibilerraztasuna, hain zuzen.

Horretarako, 3 faktore hartu behar dira kontuan. Batetik, zentroa bera edozeinek erabiltzeko moduan prest izatea (komunak, sarbideak, ateak, pasilloak…), hau da irisgarritasuna. Zentro honetara denok sartu gaitezke parkingetik, kaletik eta Kontxako hondartzatik, gurpildun-aulkian, haurrentzako aulkiarekin edota oinez.

Bigarren faktorea da, tresneria guztia eta ekipamenduak egokituta daudela denek erabiltzeko (makinak, igerilekuak). Seinaleak ere, enpresa jakin batek egin ditu, euskaraz, gazteleraz, braille hizkuntzan, eta piktogramekin.

Hirugarren eta azken faktorea da, kirol jarduerak, bakoitzari egokitzeko modukoak direla, 4 hilabeteko haurra izan, 3garren adinekoa izan, ezgaitasunen bat edo gaixotasun kronikoren bat eduki, edo ez. Eta denak, zentro berean, elkarrekin. Hori da kontzeptua; zentro bat, guztientzat.

Eva: Gure helburua integrazioa bultzatzea da; ezgaitasuna duten pertsonak eta ez dutenak kirola elkarrekin egin ahal izatea. Sozialki, ezgaitasuna duten pertsonek beren ekintza jakina aparte egin behar izan dute, eta guk nahi duguna da, denek elkarrekin egin dezatela.

Medikuntza zerbitzua ere badago...

Jaione: Hori da beste bereizgarri bat. Ez da ohiko kirol zentroa; osasunarekin oso lotua dago. Etortzen denak, mediku zerbitzua jasoko du, sendagilearen, fisioterapeutaren eta kirol teknikariaren eskutik. Bakoitzari probak egin eta gomendatzen zaio gehien komeni zaion jarduera zein den. Kirola ona da, baina jakin egin behar da, zer eta nola egin. Horren arabera, eskaintza zabala dugu: lurreko jarduerak, uretakoak, edo jarduera bereziak, ezgaitasunen bat edo gaixotasun kronikoren bat duten pertsonei zuzenduak.

Zentroa pribatua da. Horrek ez du garestiago egiten?

Jaione: Kudeaketa pribatua da, lehiaketa publiko baten bidez emana. Baina zentroaren jabetza erdibanakoa da. Fundazio baten esku dago, baina fundazio hortako parte dira entitate publikoak: Donostiako Udala, Diputazioa, eta Federazioa. Finantziatzeko beraz, entitate publikoek eta pribatuek jarri dute dirua.

Tarifa normala, gainontzeko kirol zentro pribatuetako antzekoa da. Ezgaitasunen bat dutenentzako, berriz, nolabaiteko diru-laguntzak dauzkagu. Lehiaketa publikora aurkezteko baldintzetako bat zen ezgaitasuna dutenentzako prezioak merkeagoak izatea.

Oso eskaintza zabala dago zentroan. Beharraren araberakoa da?

Jaione: Estatu mailan horrelako zentro bakarra da hau. Zentroa irekia da, benetan. Hori da zabaldu behar dugun ideia. Nik uste, beste proiektu batzuetarako eredu izan gaitezkeela.

Eva: Erreferente izatea gustatuko litzaiguke; administrazioek kontuan hartu gaitzatela. Behar sozial bat dela ohartu behar dugu.

Informazio gehiago: www.hegalak.com


Alberjinia beteak haragi xehatuarekin

osagaiak 4 LAGUNENTZAT

2 alberjinia

100 gramo txekor haragi xehatu

Tipula bat

2 koilarakada gurin

3 koilarakada irin

Litro erdi esne

Gatza

Oliba olioa

Piper hauts beltza

Gazta birrindua

1Lehenik, inongo olio edo urik nahastu gabe, jarri alberjiniak osorik labeko erretilu batean.

2 Aurrez 180 gradutan berotutako labean sartu, eta ordu erdiz bertan mantendu. Ondoren, atera, eta hozten utzi.

3 Bitartean, zartagin batean oliba olio zorrotada jarri, eta bertan erregosiko da tipula, puska txikietan moztuta.

4 Ondoren, haragi xehatua zartaginera gehitu, sua bizitu, eta bost bat minutuz guztia ongi nahastu eta erregosi. Gatza eta piper hauts beltza ere gehitu.

5 Gero, bexamela egiteko, lapiko batean bi koilarakada gurin berotzen jarri, eta, jarraian, hiru koilarakada irin gehitu. Hori eginda, ongi nahastu dena.

6 Aurrekoari litro erdi esne gehituz joan. Hala, bexamela lortuko da. Etengabe nahastu behar da horretarako.

7 Ondoren, zartaginean dagoen haragi xehatua bexamelaren lapikora gehitu; sua itzalita.

8 Alberjiniak erditik moztu, eta koilara baten laguntzaz barruko mamia atera. Mami hori bexamelera gehitu. Dena ongi nahastu, eta hoztean, alberjiniak bete, koilara edo pastelak egiteko mahuka baten laguntzaz.

9 Azkenik, gazta birrindua gainetik bota, norberaren gustura. Gero, bero dagoen labean sartu, gratinatzeko moduan jarrita. Bost edo zortzi bat minutu nahikoa izango da.


Urdaira sagardotegia, Foru Aldundiaren Sagardo Lehiaketako biharko finalean

Sagardogileen elaborazio lana baloratu eta botilaratutako sagardoaren kalitatea saritzeko, hamabigarrenez Sagardo Lehiaketa antolatu du Gipuzkoako Foru Aldundiak. Inoiz baino gehiagok eta iaz baino bederatzi gehiagok, 36 sagardogileek parte hartu dute guztira ekimenean; tartean, Usurbilgo hiruk. Lehiaketara lehen aldiz bost sagardotegi aurkeztu dira eta horietatik hiru finalera heldu dira beste bi sagardotegiekin batera. Guztira, bost ekoizle lehiatuko dira, larunbat honetan, ekainaren 1ean, Donostiako Euskal Gastronomia Elkartean, eguerdiko 12:00etan ospatuko den finalerako. Finalisten artean, aginagar bat; Urdaira sagardotegia. Lehiakideok izango ditu Urdairak: Adunako Aburuza, Hernaniko Altzueta eta Iparragirre, Astigarragako Oialume Zar eta Urnietako Setien-Moko sagardotegiak.

"Fraisoroko laborategian egin diren dastaketa eta analitiken ondoren, sei izan dira aukeratuak, larunbatean jokatuko den azken finalera", berri eman dute antolatzaileek. Foru Aldundiko sagardo lehiaketako irabazleak, 3.000 euro irabaziko ditu, garaikurra, eta bordatutako txapela. Bigarren sarituak 1.500 euro eta garaikurra. Eta hirugarren sailkatzen denak, 1.000 euro eta garaikurra.

Azken hitza ordea, epaimahaiak izango du. Eta epaimahaia kideok osatuko dute:

1.-Presen Urkizu: Sommelierra.

2.- Mikel Rodriguez:Sommelierra.

3.- Agurtzane Andueza: Kimikoa.

4.- Irati Amondarain: Enologoa.

5.- Modesto Lasa: Euskal Gastronomia Elkartearen izenean.

6.- Joaquin San Sebastián: Ostalaria. Errenteriako Donostia sagardotegia.

7.- Fernando Vadillo: Enologoa.

8.- Isaac Rabadá: Enologoa.

9.- Iosu Osa: Nekazaritza lanetako arduraduna.

10.- Iñaki Santos: Kimikoa.

Ordezkoak: Angel Alvarez: Berrueteko sagardogilea. Nafarroa eta Joxe Mari Alberro: Sagardun Kudeatzailea.


Egitaraua: Zineleku

Uztailak 23, larunbata

19:00. Pelikula txar bat liburu on batetik (eta alderantziz) hitzaldia, Katixa Agirre idazlearen eskutik, Etxezabalako areto nagusian. Euskaraz.

22:00. Joao Nicolauren John From filma, itsas pasealekuan. Portugesez, gaztelaniazko azpitituluekin.

Uztailak 24, igandea

18:00. Sigo siendo musika dokumentala , Modelo aretoan. Gaztelaniaz, ingelesezko azpitituluekin. Ondoren, Javier Corcueraren zuzendariarekin solasaldia.

22:00. Fotogramas de repente cuando ya estaba en la cama animaziozko filma, gaztelaniaz. Pere Ginard zuzendariak aurkeztuko du, itsas pasealekuan.

Uztailak 25, astelehena

19:00. Kultur azpiegituren inguruko Gestion de espacios culturales alternativos, independientes o como se llamen solasaldia, gaztelaniaz, Etxezabalako areto nagusian.

22:00. Viola filma, gaztelaniaz, Modelo aretoan. Matias Piñeiro zuzendariak aurkeztuko du, bideo konferentziaz.

Uztailak 26, asteartea

19:00. Moriarti produkzioak edo taldeko autoretza solasaldia, Jose Mari Goenagaren eskutik, euskaraz, Modelo aretoan.

22:00. Loreak filma, euskaraz, Modelo aretoan. Goenaga zuzendariak aurkeztuko du.

Uztailak 27, asteazkena

19:00. Kopiatu pelikula hau! kultura libre eta ikus-entzunezko ekoizpena hitzaldia, Natxo Rodriguez EHUko irakaslearen eskutik. Euskaraz, Etxezabalako areto nagusian.

22:00. Lehenengo aldia: zinema historiatik bidaia musikala filma, euskaraz, Modelo aretoan. Garbiñe Ortega zineman adituak aurkeztuta.

Uztailak 28, osteguna

22:00. Ayotzinapa 26 filma, gaztelaniaz, Modelo aretoan. Ricardo del Conde zuzendarietako batek aurkeztuko du.

Uztailak 30, larunbata

17:30.Donostiako Zinemaldiari buruzko solasaldia Jose Luis Rebordinosekin, gaztelaniaz, Modelo aretoan.

Uztailak 31, igandea

19:00. Musika eta dokumentalaren arteko harremanari buruzko solasaldia, Fermin Muguruzarekin, euskaraz, Modelo aretoan.

21:00. The Farra Marching Band taldearekin kalejira, herrigunean.

22:00. Muguruzaren Nola? filma, euskaraz, berak aurkeztuta . Ondoren. Zinelekuko partaideek sortutako lanen proiekzioa, malekoian.


Tolosako Babarruna Elkartea ekoizle berrien bila dabil

Orain arte Tolosako Babarruna Elkartean ekoizle moduan sartzeko aukera mugatua izan da, baina aurten Tolosako babarruna ekoizteko eta beraien bitartez merkaturatu nahi dutenei ateak irekitzea erabaki dute. Tolosako Babarrunaren Elkarteko arduradun Xabier Goikoetxea izan dugu gonbidatu Tolosaldeko Atarian.

Tolosako Babarruna Elkarteak ateak ireki ditu. Orain arte ezin zen ekoizle izan, baina orain Tolosako babarruna ekoizteko eta elkartearen bidez merkaturatzeko aukera ireki dute. Horretarako ekoizleek gutxienez 1.000 metro koadroko soroa landatu behar dute, eta Eusko Labela lortzeko araudian ezarritako baldintzapean ekoiztu behar da.

Ekoizle izan nahi dutenei eginiko deialdia bi arrazoiengatik eman dela dio elkarteak; batetik, 2013ko urte txarra, eta bestetik, ekoizle batzuk adina dela eta erretiratu izana.

Izan ere, 2013. urtea "gogoratzekoa" izan dela esan du elkarteak. "Udaberrian egindako eguraldi txarrak uzta bakarrik ez, merkatua ere baldintzatu zuen, merkatu gose baten aurrean aurreikusitako kiloetatik urrun gelditu ginelarik", esan dute. Horiek horrela, kanpaina "oso irregularra" izan dela esan dute, eta soroko etekinetan gora-behera handiak egon direla nabarmendu.

Eguraldia medio, hortaz, aurreikusta zeuden 20.000 kiloetetik 14.000 kilo besterik ez dira elkartetik pasa, "uzta benetan eskasa". "Ez gara bakarrik izan nonbait, urrutira joan gabe, Estatu mailan zurrumurruak kontutan edukita, eta merkatuaren jokamoldea ikusita, aspaldiko urtetan izan den uztarik eskasena izan dute. Argentinan ere mundu mailan dagoen lekadun ekoizleen artean garrantzitsuenetakoa, lehortearen eraginez esportazioak %50 baino gehiago jaitsi dira", esan dute.

Tolosako babarrunaren hobekuntza genetikoa

Iazko uzta eskasa izan bazen ere, urte oparoa izan zen babarrunaren hobekuntza genetikoan. 2012an jarri zuten abian proiektua, eta jada lehen emaitzak eman ditu. Hobekuntza genetikoa lortzeko Villabonan jarri zuten negutegi bat, eta helburuak babarrun landare linea berriak bilatzea, landaketa emaitzak hobetzea eta ondorioz, errentagarritasuna hobetzea dira.

Negutegian 19 landareren karakterizazioa egin zuten, eta landareen garapen, iraupen eta ekoizpen datuak hartu zituzten kontutan. Batetik, antraknosia moduko gaitzik jasan duten ala ez ikusi zuten, eta 19 horietatik 11 gelditu ziren. Ondoren, landare horietako babarrunekin dastaketa bat egin zuten Tolosako Fronton jatetxean, eta sukaldatzeko ezaugarriak baloratu zituzten. Bertoko sukaldari den Roberto Ruizek sukaldatu zituen eta hainbat pertsonek dastatu zituzten. Elkarteak esan duenez, dastakeraren ondoren, litekeena da landareetako batzuk programatik kanpo geratzea.


Turroia eta lastoa

Loteria saltzailearen hitzak, urtero zenbaki bera erosten duenaren argazkia; pasa orria, erosketak eta deskontuak; itxi egunkaria. Telebistan krisi garai hauetan gabon afari eta dekorazio eder baterako gomendioak; aldatu katea, turroiaren iragarkia; itzali telebista. Irratian Eguberriak kanpoan pasatuko dituenaren hitzak, bata Alemanian, bestea Txinan eta azkena Kanadan; itzali irratia.

Ez dira oraindik egun seinalatu horiek baina zenbait komunikabidek izango dituzten hizketa gaiak aurreikusi ditzaket. “Ez daukagu zertaz hitz egin”, eta beraz, betiko kontuak errepikatuko dituzte. Guri interesatzen zaizkigulako kontatzen dizkigute edo hainbeste aldiz aipatuta azkenik interesatzen zaizkigulako?

Merkatuaren eta sistemaren logika jarraituz, urteko egun eta ordu guztietan zer kontatuko zaigun erabakita daukagu aldez aurretik eta horrek gugan guztiongan duen eragina ikaragarria da (irakur agenda-settingaz).

Horren aurrean gure kabuz egin beharko dugu aurrera edo hilko gara. Hil ideiez, grinez, ametsez, etorkizunez eta iraganez. Gure baliabideak ezagutu eta erabili behar ditugu, baina ez sakralizatu. Ikus dezagun gure begian dugun lastoa, atera dezagun eta Argiago jarraituko dugu bidea.


Ohiko Plenoa, datorren asteazkenean

Maiatzeko ohiko Plenoan bilduko dira Astigarragako Udaleko ordezkariak asteazkenean, eguerdiko 13:45etan hasita. Denera hamar gai landuko dituzte, besteak beste, hiri-hondakinak bildu eta tratatzeko udal ordenantzaren aldaketa eta Kontxa Etxeberria plazako etxeak babes ofizialean jartzeko zozketaren oinarriak onartzea.


Iruñeko hilketa matxista salatzeko elkarretaratzeak egingo dituzte gaur Bermeon eta Gernika-Lumon

Joan den urriaren 16an, sua piztu zen Iruñeko Kale Nagusiko etxebizitza batean, eta emakume bat larri zaurituta eraman zuten Zaragozako Miguel Servet ospitalera. Emakumea atzo hil zen jasandako erreduren ondorioz. Yolanda Jaen Gomez zuen izena eta 50 urte zituen. Bezperan haren bikotekidea espetxeratu zuen epaileak emakumea hiltzea leporatuta.

Bermeon zein Gernika-Lumon, Eraso sexistarik ez! Autodefentsa feminista! lelopean elkartuko dira, gaur. Sorginorratz, Norez eta Erroxape taldeek egin dute deialdia Bermeon, eta 20:00etan Lameran biltzeko hitzordua jarri dute. Harrizko bankuaren parean elkartuko dira, ohi legez, eta elkarretaratze zaratatsua egingo dutela aurreratu dute.

Gernika-Lumon, bestalde, sare feministak deitu ditu herritarrak elkarretaratzean parte hartzera. 19:30ean jarri dute hitzordua Merkurion. 2018an indarkeria matxistak dagoeneko zazpi emakume erahil dituela eta “nahikoa” dela salatuko dute; “Berriro ere gure hasarrea adieraziko dugu kalean”.


Gure Eskuk Diadan parte hartuko du, preso katalanei elkartasuna adierazteko asmoz

Erabakitzeko eskubidearen aldeko herri mugimenduak “preso politiko katalanei elkartasuna adierazi" eta "autoderminazioaren aldeko jardunaren zilegitasuna aldarrikatzeko" asmoa dauka.

Erabakitzeko eskubidearen aldeko Gure Esku herri mugimenduak astearte honetan jakitera eman duenez, irailaren 11ko Diadan parte hartzeko ordezkaritza bat bidaliko du Kataluniara, “preso politiko katalanei elkartasuna adierazi" eta "autoderminazioaren aldeko jardunaren zilegitasuna aldarrikatzeko" asmoz.

Ohar batean, Gure Eskuk azaldu du aurten “oroitzapen berezia” izango dutela epaiaren zain preso dauden politiko katalanekin. Izan ere, herri mugimenduak “elkartasuna” adierazi nahi die “pairatzen ari diren bidegabekeria dela eta”.

“Nazio Batuen Erakundeko Atxiloaldi arbitrarioari buruzko lan taldeak eskatu bezala, aske egon beharko lirateke”, azpimarratu du Gure Eskuk. “Ez soilik espetxetik kanpo, baizik eta edozein kausa judizialetik libre. Gure Eskuren ustez, bidezkoa den epai bakarra errugabe jotzea da”, gaineratu du.

Hala, irailaren 11ko Diadan parte hartuz, milaka katalanek bizi duten “egoera errepresiboa” salatu nahi du Gure Eskuk. Arrazoi horregatik, “bide politikoak nagusitzeko ordua” dela nabarmendu du herri mugimenduak.

“2017ko urriaren 1eko erreferendumaren harira oinarrizko eskubideak (manifestazio eskubidea, adierazpen askatasuna, bozkatzeko eskubidea…) erabiltzeagatik etorri da olatu errepresibo hau”, esan du Gure Eskuk.

Testuinguru horretan, katalanekin oinarrizko eskubideen defentsan bat egiten duela azaldu du Gure Eskuk, “eskubide horiek guztionak direlako”. Hala, "herri guztiek haien etorkizuna erabakitzeko eta independentziaren bidea jorratzeko eskubidea” dutela berretsi du herri mugimenduak. “Ibilbide horretan, Euskal Herria eta Herrialde Katalanak elkarren ondoan baino ezin dira egon”, gaineratu du.

Azkenik, hurrengo asteazkenean katalanen ondoan egoteko deia luzatu die Gure Ekuk euskal herritarrei “elkartasuna adieraziz eta elkarlanerako prestasuna agertuz”.


Debagoieneko pianisten kontzertua Arrasaten

Arrasate Musikalek antolatua, Debagoieneko pianisten kontzertua izango da Amaia Antzokian urtarrilaren 29an, arratsaldeko 18:30etan.

Bertan, Andoainen parte hartuko duten Debagoiendar pianista guztiak kontzertua eskainiko dute. Bergara, Oñati, Eskoriatza, Aretxabaleta, Elgeta eta Arrasate Musika eskolako ikasleak izango dira. Guztira 50 bat pianista izango dira pianoaren aurrean beraien nortasuna islatzen.

Andoaineko piano jaialdiari begira

Otsailaren 15ean eta 16an piano festibala ospatuko da Andoainen. Aurtengoa bederatzigarren edizioa izango da. Jaialdia, 18 urte baino gutxiago duten edozein pianistari zuzendua dago.

Ekitaldia piano bakarlari eta pianoa lau eskutara modalitateetan banatzen da. Adinaren arabera hiru maila izaten dira. Aurten 800 ikasleek hartuko dute parte Euskal Herri desberdinetako herrietatik etorritakoak. Pianista bakoitzari Domina eta diploma bat emango zaie.


Gaur arratsaldean hasiko dira Artadiko San Migel jaiak


LAB: "Lanerako joan-etorrien egoera larriak mugikortasun eredua erabat aldatzea eskatzen du"

Irailaren 16tik 22ra Euskal Herriko eta atzerriko zenbait udalerritan ospatzen den Mugikortasun Astearen harira, LABek langileak kaltetzen dituzten zenbait arazo gogorarazi nahi ditu, baita konponbideak eskatu ere. Aste honetan “kaleak guztiontzat” lelopean ikusiko dugu zenbait agintari mugikortasun iraunkorraren alde eta autoaren gehiegizko erabileraren aurkako adierazpenak egiten. Urteko gainontzeko 51 asteetan, ordea, kasurik gehienetan ezer gutxi egingo dute hiritarrek benetako aukera izan dezaten bidegorrietan zehar beharrezko ekipamendu eta tokietara iristeko edota garraio publikoaren maiztasuna, kalitatea, eskaintza eta prezioa benetan egokiak izan daitezen.

Jakina da Tokiko Agenda 21en eskutik datozen Mugikortasun Planak ezartzekoak direla hurrengo urteetan euskal herri ugaritan. Gure aldetik, bestelakoak ahaztu barik, langileon joan-etorrien arazo larria nabarmendu nahi dugu. Lanerako joan-etorrietako ezbeharrak, “in itinere” izenekoak —baita “langintzan” deritzenak ere— izugarri ugaldu izana ez baita ahuntzaren gauerdiko eztula.

Balizko pizgarriak

Egun berton nagusi den garraio ereduak, errepidearen mendekoa erabat, lurralde antolamendu zein hirigintza penagarriak eta produkzio eta salmenta eredu gero eta sakabanatuagoak, denek batera, gero eta joan-etorri gehiago eta gero eta luzeagoak eginarazten dizkigute langileoi. Eta horrek eragin ikaragarria dauka gure lan eta gizarte baldintzetan.

Mugikortasun motorizatuaren arrazoi nagusia lan kontuak izatea arrazoi nahikoa izan behar da Mugikortasun Planetan eta goragoko erabaki politikoetan arreta berezia eskaintzeko. Hala, enpresa guneetarako garraio publikoa hobetzea ezinbestekoa da, pizgarriak eskaintzea garraiobide publikoa erabiltzen duen langileari, bidegorri eta oinezkoentzako bideak atontzea eta oro har trafikoaren eskaria kudeatzea.

Okerreko bidetik

Azken hamarkadetan bultzatu den eredua, tamalez, oso bestelako ezaugarrietan oinarritu da. Baztertu egin dira herri konpaktoak, etengabeko bide-azpiegitura erraldoien eraikuntza izan da nagusi, eta orain entzun behar dugu errepideetako ilaren konponbidea Abiadura Handiko Trenak ekarriko duela. Diru publikoen inbertsioak horretara bideratuz gero eta autoaren erabilera etengabe elikatuz Supersur, 2x2, Donostialdeko 2. saihesbidea eta abarrekin, soberan egongo dira Mugikortasun Asteak, iraunkortasunaren aldeko hitz politak eta urtean behineko agintarien bizikletalditxoak. Halaber, salatu nahi dugu garraio publikoaren zerbitzuak pribatizatzeak kalitatearen galera dakarrela, gizartearen beharren gainetik interes ekonomikoak lehenesten baititu.

Ezeren zain egon barik, beharrekoa da irizpide zaharkitu eta okerrak bazterrean uztea eta langileok eta gizarte osoak behar duen mugikortasun eredua ezartzeko, diagnostiko serio eta instituzio eta gizarte eragileen arteko eztabaida zabalaren ondoren etorri behar dena.

LAB sindikatua


Hegaztien Eguna ospatuko dute bihar

Bihar Nazioarteko Hegaztien Eguna da, eta Arkamurka Natur Elkarteko kideek Getariako San Anton lurmuturrera irteera antolatu dute, itsas hegaztiak behatzeko. Jakinarazi dutenez, egunotan Europa iparraldetik hegoaldera migratzen ari diren hegaztiak ikusteko “aukera paregabea” izango da bertan: “Gure kostaldean antxoa txiki eta sardina ugari dagoela aprobetxatuz, milaka zanga eta gabai elkartzen dira gune horretan. Ea zorte pixka batekin ikusten ditugun”.

Horretarako, teleskopioak eta hegaztien gidak utziko zaizkie bertaratzen direnei; prismatikoak eramatea gomendatu dute, hala ere. 08:30ean elkartuko dira parte-hartzaileak elkartearen (Santa Marina, 1) atarian, eta irteerak hiru bat ordu iraungo du, eguerdira arte.


Baserri hondakinen gaikako bilketa egingo dute irailean

Urkiola eta Lea-Artibai Landa Garapenerako Elkarteek baserri hondakinen gaikako bilketa burutuko dute Durangaldea eta Lea-Artibai eskualdeetan. Negutegien eta belar-siloen plastikoak; artzain elektrikoen pilak; ongarri eta fungiziden ontzi hutsak; xiringak eta hondakin zoosanitarioak jasoko dira iraila eta urrian zehar.

Horretara, hondakin fitosanitarioak eta zoosanitarioak irailaren 12 eta 13an jasoko dira Markina-Xemeingo MIBA kooperatibaren egoitzan, bezeroen arretarako ordutegian. Baita ere Durangaldeko DIBA kooperatibaren egoitzan, Abadiñon, irailaren 17 eta 18an. Bestalde, plastikoen (negutegien eta belar-siloen plastikoen) bilketarako izen emateko egunak: urriaren 15etik 19ra izango dira. Honako telefonora deitu beharko da horretarako: 946203611.

Izena eman eta gero garraioa pasako da baserri edo ustiapenetik plastikoak jasotzera, urriak 22an Durangaldeko baserrietatik eta 23an Lea-Artibaiko baserrietatik. Azaldu dutenez, izena eman gabe ez dira plastikoak jasoko baserrietan.

Ekimen hau Landa Garapenerako Alkarteen eskutik gauzatu da, Bizkaiko Foru Aldundiaren laguntzaz eta baita DIBA eta MIBA baserritarren kooperatiben laguntzaz baita ere.

Informazio gehiagorako: 946203611 / urkiola@urkiola.org / leaartibai@leaartibai.org


Heriotza tristea ez denean (Valentin Bengoari)

Valentin Bengoa joan zaigu, jesuita eta sindikalista, ezagutu dugunok badakigu Azpeitian, eta Euskal Herrian, izan duen itzal luzea. Berarekin egotean ohartzen zinen, gorputz zaharkitua zuen gizonaren begietan bazela distira berezi bat. Bizitzaren distira eta inteligentziarena.

Jesuita zen Valentin, baina hori baino gehiago ere bai. Bengoak denontzat, eta pobreentzat bereziki, mundu justuago bat eraikitzea nahi zuen eta horretarako tresnak sortu arte ez zen geratu. Ederki hauspotu zituen Bengoak justizia sozialaren eta langileen sugarrak, eta beharrezkoak ziren oinarri ideologikoak sustatzeaz gain, antolaketa eta borroka eskaini zituen gure mundua eraldatzeko. Ametsak egiak bihurtzeko bidean. Ez da kasualitatea ELA sindikatuak Azpeitiarekin duen harreman sakona.

Garai gogorrak bizi ditugu, moralak okertuta dauden garaiak dira. Gauza bat pentsatzen dugu, beste gauza bat esaten dugu eta azkenik beste gauza diferente bat egiten dugu. Koherentzia alde batera utzi dugu eta gure balioei kasurik ere ez diegu egiten. Moral okertua baino bi edo hiru moral klase ditugula esango nuke. Eta komenientziaren arabera moral bat edo bestea erabiltzen dugu. Helder Camarak aspaldi esaten zuen, pobreei janaria ematen nienean santu bilakatu ninduten, baina pobreak zergatik zeuden galdetu nuenean komunista deitu zidaten.

Iluntasun handia, baina iluntasun handienetan ere izaten dira argiak, argi horiek erreferenteak bihurtzen dira. Erreferenteak dira beraien bizitzagatik, beraiek egiten dutenagatik … beraien ekintzengatik. Mundua aldatzeko fedea zuen Bengoak, beharra dutenen bizia hobetzeko fede hori, fedea zuen gizakian, baita aldaketan ere. Ekintzetan. Fede hori gurea ere bada.

Bengoak bere burua besteenaren atzetik jartzen zuen.. Apaltasun handikoa zen Bengoa, bera baino askoz ere jende garrantzitsuagoa ba omen zegoen. Bizi zela ez zigun bere memoria, bere bizitzaz, idazten utzi. Baina, horretan ere ez diogu utziko, guk kontatuko ditugu bere bizitza eta bere ekintzak. Eta izango du liburua, ez dut zalantzarik. Eta oroitua izango da. Gugan baitago.

Iluntasunean Valentin Bengoa bezalako argiak ezinbestekoak ditugu. Zaila izango da Valentin Bengoa bezalakoak aurkitzea, baina berak utzi duen ereduarekin ziur nago izango direla.

Mila esker bihotzez Bengoa!


OCDEk kaleratzeak merkatzeko eskatu dio Espainiari

BEZa igotzeko, erretiro partziala ezabatzeko eta langabeen saria gehiago kontrolatzeko ere iradoki dio Madrili

OCDE Ekonomia Lankidetza eta Garapenerako Erakundeak gomendio sorta bat egin dio txosten baten bidez Espainiako Gobernuari krisiari aurre egiteko, zein baino zein gogorragoa langileentzat eta, oro har, herritarrentzat. Espainiak hezkuntzan eta osasunean gutxi gastatzen duela dio txostenak, eta gobernuaren murrizketek ezberdintasunak areagotu eta, luze gabe, hazkundeari kalte egin diezaioketela. Horregatik, zergak igotzea proposatu du.

BEZ orokorra —%21— produktu eta zerbitzu gehiagotara zabaltzeko gomendatu du, etxebizitzen salerosketagatiko zergapetzeak txikitzea eta higiezinen gaineko zergak igotzea, garraiobideentzako erregaiei «zerga berdea» ezartzea, eta ondorengotza zergen eta higiezinen trantsakzioen gaineko eskumenak Madrilera bueltatzea, besteak beste.

Lan merkatuari dagokionez, kaleratzeak gehiago merkatzea, erretiro partziala ezabatzea eta negoziazio kolektiboa gehiago malgutzea iradoki du OCDEk, besteak beste.

Luis de Guindos Espainiako Ekonomia ministroak esan du «arreta handiz» aztertuko dituela gomendioak, baina gobernuak ez duela asmorik BEZa igotzeko «beste inolako erabakirik» hartzeko.


Desgaituak onartuak izatearen beharra aldarrikatu du Marisol Andradek antzezlanean

Ezagutuz ulertu, ulertuz maitatu, esaldia, hitzetik praktikara eraman nahi du Marisol Andrade eskoriatzarrak. Horretarako, Erromako zubi gisa erabili du Zu behar zaitut antzezlana. "Denok elkarrekin aniztasunean bizitzeko Erromako zubia eraiki behar dugu", zioen Andradek antzerkiaren pasarte batean. Pilotalekua bete egin zen. Andraderekin eta bertaratu zirenekin izan gara. Biharko Goienan elkarrizketa eta xehetasun gehiago.

ARGAZKI GALERIA


Kaiarriba-Donostiarra arraun-elkartearen prentsa-adierazpen bat, Donostia Arraun Lagunak elkarteak plazaratutako adierazpenaren aurrean

Donostia Arraun Lagunakek azken asteotan traineru bateratu donostiarraren proiektuari buruz (gizonezkoenari nahiz emakumeenari buruz) plazaratutako idazki/ adierazpen eta portaeren aurrean, Kaiarriba Arraun Elkartea “Traineru Donostiarra” osatzen dugunok isilik geratzea erabaki dugu, denontzat desatseginak izan litezkeen egoerak saihesteko jarrera egokiena zelakoan.

Azken adierazpena irakurri ondoren ere, zinez uste dugu ez direla eztabaida publikora helarazi behar lan- edo negoziazio-mahai batean konpondu daitezkeen eta konpondu behar diren egoerak.

Baina, egiari zor, esan behar dugu azken bi urteotan Donostia Arraun Lagunakeko hainbat kiderekin akordioak lortu ondoren haien zuzendaritza-taldeak edo beste kide batzuek akordio horiek baztertu edo zapuztu egin dituztela, 3 alditan gutxienez. Akordio horietan, gainera, Udaleko ordezkariak ere izan dira partaide, lekuko eta berme-emaile gisa. Bide batez esan nahi dugu udala beti izan dela guk hiriko gainerako klubekin izandako harreman-jardunaren jakitun eta udalak beti izan duela gure kudeaketaren berri.

Adierazpen honekin argi utzi nahi dugu ez gatozela bat Donostia Arraun Lagunakek gertatutakoari buruz egindako kontakizunarekin. Baina plazaratu dituzten argudioen eztabaidan hasi ordez, garbi adierazi nahi dugu guztiz baztertzen dugula haien adierazpen osoa, bai eta hura publiko egiteko modua eta garaia ere, berebiziko garrantzia duen kirol-garai batean murgilduta gaudenez, denontzat urteko estropada garrantzitsuenak jokatzeko egun oso gutxi falta direnean.

Uste dugu gure aldetik ahal izan dugun guztia egin dugula proiektuak aurrera jarrai zezan. Dagokionean eta egoki denen aurrean, datuak xehatuz azalduko dugu nola gauzatu diren negoziazio horiek eta zergatik ez den posible izan akordiorik lortzea. Azpimarratu nahi dugu negoziazio-prozesu horietan guztiz ados egon izan garela beste hiru alderdiak, hau da, Udala, Ur-Kirolak eta Kaiarriba-Donostiarra.

Baina azalpen hori lehiaketa-sasoia amaitzean emango dugu. Orain, zinez uste dugu arraunaren kirolean jarri behar dugula arreta buru-belarri, gure erronka hurbilenetan: mutilek Kontxako banderan eta play-offetan dituzten azken lau estropadetan, eta neskek Kontxako banderan dituzten azken bi estropadetan.

Amaitzeko, esan nahi dugu gure xedea beti honako hau izan dela: Donostiako gizartearen, kirol-taldeen eta hiriko estamentu publiko guztien ahalik eta babes handiena metatuko duen proiektua bideratzea, hots, guztiona izan behar duen proiektua, eta ez elkarte jakin batena edo beste batena. Eta, araudiz elkarte baten izena eman behar badu ere, kasu honetan KAIARRIBA, berez eta egiaz TRAINERU DONOSTIARRA dela.

Sinatua. Kaiarriba Arraun Elkartea “TRAINERU DONOSTIARRA”-ren Zuzendaritza

Alberto Lopez Blanco.

Juan Mendizabal. Alberto Goitia.

Felix Martinez.

Joseba Ubillos.

Migueltxo Iturrioz.

Manolo Berasategi Juan Mari Iraola.

Iñaki Santiesteban.

Andoni Echeveste


10ETATIK AURRERA: Arabako Kronika

Mobilizazioak, UdAZKENfest jaialdia, Martxoaren 3ko murala, eta Agenda izan dira Jon Sanchezek jorratu dituen gaiak.

DESKARGATU HEMEN


Aitor Zandueta: "Sakelako telefono berriek oso bizitza mugatua dute"


Haitiren aldeko tonbola Sagardotegi kalean

Ostarte gazte taldeak eta Institutuko DBH4 mailako ikasle talde batek, Lasarte-Oriako hainbat denden laguntzaz, tonbola antolatu dute bihar Sagardotegi kalean.

Goizeko 10:00etatik 20:00etara, herriko gazteek hegoaldearen eta iparraldearen arteko ezberdintasunei buruz sentsibilizatuko dute Haiti adibide hartuta.

Tonbolan parte hartzen dutenek euro baten truke, herriko denda batek emandako produkturen bat eskuratu ahalko du. Bildutako dirua Haitira bideratuko da, familiek ura, janaria, maindireak edo mantak eros ditzaten.

Honetaz gain, egun osoan zehar, haurrentzako globo eta txapa tailerrak egingo dira


Funverako borroka eredugarriak "izan zezakeen bukaerarik onena" izan duela uste du ELAk

LABek egindako kritikak gezurra direla eta hauen asmoa "langileen iritzia eta botua kontuan hartu gabe grebarekin segitzea" zela dio

ELA sindikatuak erantzun egin die Funverako lantegiko greba bukaeraren harira LABek egindako kritikei eta “borroka eredugarriak, posible zitekeen bukaerarik duinena” izan duela adierazi du.

Otsailaren 2an ELAk Beran duen egoitzan eskainitako prentsaurrean, Felix Espelosin Funverako langileen batzordeko presidentea, Xabier Perez Oarso Bidasoako ELAko arduraduna eta Jose Mari Arribillaga idazkaria izan dira. Beraiekin batera, Funvera, Savera, Arcelor, Zalain Transformados eta bertze lantegietako delegatua

Espelosinek jakinarazi duenez, “grebaren pisu guzia ELA eta bere militanteek hartu dute bere gain. 34 eguneko grebaren ondotik, Nafarroako Gobernuak 55 kaleratutik 47ra jaustea lortu genuen eta bertze 20 eguneko grebarekin, kasik galduak zeuden 4 errelebo-kontratu berreskuratu genituen eta berez kaleratuak 43ra jautsiko dira apirilaren 1ean. Eta 43 horiek ere, hurrengo lau urtetan berriz ere lantegira sartuko dira, beti ere lantegiaren beharraren arabera”. Espelosinen ustez, kaleratze bakar bat galeraztea lortu izan balitz ere borrokak merezi izanen luke eta nahikoa ez dela onartu arren, “berriz ere 43 kaleratuak lanean hasteko akordioa lehenbailehen saiatuko gara, ELArentzat ez da hemen bukatu afera”.

Xabier Perezek erran du “harro” daudela Funveran ELAko langileek egindako borrokaz. “Behin behinekotasuna borrokatzen saiatu dira beti eta bere garaian LABek sinatu ez zuen Finkotasun Akordioa lortu zuten 18 lankiderentzat”. Orain, Lan Departamentu Ebazpen finko baten ondotik ere, “borrokaren bitartez gobernuari eta patronalari hobekuntzak kentzen ahal zaizkiela” adierazi du. Greba ELAren ekimenez hasi zela jakinarazi du Perezek, “eztabaidan eta bozketan oinarrituta, eta modu berean bukatu da, denen artean lortutakoa eta inguruabarrak aztertuta”.

Joxe Mari Arribillagak aipatu duenez, “abenduaren 2tik urtarrilaren 18ra bitarteko greba egunetan LAB desagerturik egon zen, ardurarik hartu gabe eta azkeneko astean bakarrik agertu dira”. Bere erranetan, EREaren negoziaketan ELAk bertze proposamen bat aurkeztu zuen, “kaleratu behar zituzten 55 langile horiek lanean segitzea eta lan suspentsioa luzarogoko izatea, baina hori ez zuen LABek onartu”. Bere agerraldietan, LABek kaleratzeen arduradun nagusi den Nafarroako Gobernua ez duela inoiz aipatu salatu du ELAk.

«LABek ez du egia erraten»

Felix Espelosinek adierazi duenez, LAB gezurretan aritu da bere agerraldietan, “·ez baita egia kaleratutako gehienak LABekoak direnik, ezta ELAk kaleratuek bozkatzea nahi ez zuenik, ezta 47 kaleratzeak onartu duenik, zoritxarrez Nafarroako Lan Delegazioaren erabakia irmoa zelako eta kaleratu hauek ez direlako inoiz negoziazio mahaian egon”. Modu berean, ELAren ustez ez da egia “irabazteko aukerak zeudenean burua makurtu dugunik, LABek zioen bezala. Errealistak izanik, lortu dena bertzerik ezin zitekeen lortu, hau da 8 kaleratu murriztea, 4 errelebo-kontratuak berreskuratzea eta errekolokazioak idatziz segurtatu”.

Xabier Perezek azpimarratu duenez, “LABek dena langileendako nahi zuen, baina langileen iritzia kontuan hartu gabe, beldurraren eta mehatxuen eraginpean bozkatuko zutela erranez. Nola liteke hain borroka eredugarria egin duten langile berak, gero beldurtiak, irizpide gabekoak eta koldarrak izatea?” ELAren ustez honi ezin zaio demokrazia deitu eta LABeri galdetzen dio, “zein da arerioa? Zer gerratan sartu da LAB? Noraino ailegatu behar da istorio honetan?”. LABek bere balorazioa egiten ahal duela argi du ELAk, “baina kritika eta errespetu falta, iraina eta manipulazio interesatua bereizten dituen marra gainditu gabe”.

Bi sindikatuek Baztan-Bidasoan elkarlan ederra egin dutela aipatu dute ELAtik eta “guretzat arerioa patronala eta Gobernua da, hori argi dugu, eta elkarren arteko borroka hauetan uzten ditugun indar guziak ahuldu egiten digute”.


Etsipenaren espaziontzian

'High Life' zientzia fikziozko lana aurkeztu du Claire Denisek Sail Ofizialeko lehian. Zigorra kartzelan betearazi ordez akuri gisa espaziora bidaltzen duten preso talde baten istorioa sortu du.


Nerea Sorondo aizkolari beratarrak irabazi du Donostian Urrezko Kopa

San Tomas egunez jokatutako lehian nagusitasunez gailendu zen

Berako Nerea Sorondo aizkolariak lehen aldiz irabazi zuen San Tomas egunez Donostiako Urrezko Kopa. Beratarrak erakustaldia eman zuen Trinitate plazan. 11 minutu eta 34 segundoko marka behar izan zuen 36 ontzako bortz enborrak mozteko, Irati Astondoa bigarrenak baino 2:05 gutxiago (13:39). Hirugarren Maika Ariztegi iturendarra izan zen (14:22); laugarren, Itxaso Onsalo aresoarra (14:22); eta, bosgarren, Xanta Sousa lesakarra (18:53).


Trebiñu Araba da, Trebiñu ez da Euskal Herria

Asier Sarasua

1958an nire lagun baten aitona Francorekin hitz egitera deitu zuten. Ea zertan ari zen, galdetu zion Francok, nolatan ari zen babesten trebiñarren artean Burgosetik irten eta Araban sartzearen ideia. Eugenio Garay zen, Trebiñuko alkatea.

Behintzat horrela kontatzen dute istorioa nire familia pegatuaren herrian. Agian ez zen Francorekin izan, agian Burgoseko diputatu nagusiarekin izan zen... berdin dio, kontua da trebiñarrek arabar izateko duten borondatea ez dela berria.

Trebiñarrek Araba izan nahi dute, eta badirudi euskal abertzaleak pozik daudela horrekin.

Trebiñarrek arabar izan nahi dute, baina gehienek, komenientziagatik. Erosoagoa da erosketak Gasteizen egitea.

Javier Maroto ere arabarra da. Trebiñar askok Maroto den bezala izan nahi dute arabar. Trebiñu arabartzeko aurreko saialdia, 1998koa, PP alderdikoa zen alkate baten eskutik egin zen, eta hain zuzen alderdia utzi zuen enklabearen auziagatik. Horrek ez du esan nahi gainerako kontuetan PPren ideologia politikoarekin bat ez zetorrenik, edo behintzat ideologia horretatik hurbil ez dagoenik.

Badago Gasteizen trebiñar etorkinen gunetxo bat Judimendin. Trebiñar askok etxebizitza erosi zuten bertan, nahiko arrunta baitzen herrietako biztanleek etxea edukitzea kapitalean, zahartzarorako. Duela 10 urtera arte, Gasteizen ezin zen etorkinez hitz egin, ze egiten bazenuen, arrazista deitzen zizuten. Espainia beren naziotzat dutenek deitzen zizuten arrazista. Izan ere, duela 10 urtera arte, etorkinak Espainiatik etorritakoak ziren. Horregatik, Alfonso Alonsok “racista” deitu zion Ibarretxeri.

Trebiñun ere etorkinak daude, Gasteiztik iritsi diren etorkinak. Bai Trebiñutik alde egindakoen seme-alabak, bai jatorriz bertakoak ez zirenak. Hori da azken hauteskundeetan EAJk %12,7 boto eta Bilduk %11,4 ateratzearen arrazoi nagusia. Txaletetan bizi direnak dira asko.

Txaletak egin dituzten Trebiñuko herrietan kontzejua egiten dutenean, herriko kontuak erabakitzeko, bi talde kontrajarri izan ohi dira: alde batetik, herriko basoan negurako egurra egiteko partiketa nola egin erabaki nahi dutenak, herriko lavadero-a konpondu nahi dutenak; eta bestetik, umeentzako jolas parkea egin nahi dutenak eta herriko jaiak dataz aldatu nahi dutenak, jaiok oporretan daudenean (abuztuan) ez izateko.

Betiko trebiñarrek arabar izan nahi duten modua, eta Trebiñura iritsi berriek duten modua, ezberdinak dira.

Trebiñu Araba bihurtuko balitz, Arabako indar politikoen oreka pixka bat gehiago makurtuko litzateke PPren alde eta, oro har, Espainia beren naziotzat dutenen alde.

Trebiñuko adinekoek oraindik “las abarras” eta “langarrear” esaten dute. Arrieta eta Arana izena duten herrietan bizi dira. Badakite aspaldi euskaldunak izan zirela, eta gero hizkuntza hori galdu egin zela.

Trebiñun beharrezko ikusi dute euskara jakitea, eta gehienek euskarazko ereduetan matrikulatu nahi dituzte seme-alabak. Hori ondo dago: beti pentsatu izan dut euskarak irauten badu, jendeak beharrezkotzat ikusten duelako izango dela, ez jendeak “maitatzen” duelako. Jadanik nahikoa izan dut edozein Korrikara joan eta jendeak euskara nola maitatzen duen ikusteaz. Trebiñarren gehiengoek beharbada ez dute Euskal Herria –estatu independentea- izan nahi, baina seguru asko bai izan nahi dutela euskal herritar: kulturalki, hizkuntzaren aldetik, etnikoki. Alegia, ez dutela Euskal Herria izan nahi, baina bai euskal herria.

Edo ez. Beharbada dena da nire irudipena, azken urteetan trebiñarrengandik ikasitako gauzen ondorioz ditudan (aurre)iritziak. Ze diotenez, zerbaitetan badira trebiñarrak arabarron berdinak, benetan pentsatzen dutena ezagutzeko zailtasunean da.

“Treviñés, falso y cortés”.


Amaia Erbina errugbilaria, Riora bidean: 'Momentu onenean gaude'

Amaia Erbina 19 urteko ordiziarrak Espainiako errugbi selekzioarekin jokatuko du Rion. Prestaketa gogorraren ondoren, gogotsu eta indartsu dago.

Ametsa zen Amaia Erbina gaztearentzat Olinpiar Jokoetan parte hartzea. Bada, ametsa gauzatu egingo du, hilaren 29an abiatuko baita Espainiako errugbi selekzioarekin Riora.

Aurten, gainera, errugbia Olinpiar Jokoetara itzuliko da aspaldiko partez. 7ko errugbian jokatzen du Erbinak, eta 15ekoa baino modalidade fisikoagoa eta teknikoagoa dela kontatu digu. Bien arteko ezberdintasun bakarra jokalari kopuruan dago, zelaia berdina baita.

19 urteko kirolari gaztea 5 urterekin hasi zen errugbian, Ordizian. 16 urte bete arte, mutilen taldean aritu da, eta Hernanin, Baionan eta Bartzelonan ibili da gero.

Espainiako errugbi selekzioak abuztuaren 6, 7 eta 8an jokatuko du. Entrenamendu fisikoak eginda, teknika landuko dute azken egunotan.


Urretxuko Dantzari Txiki Eguna

Gure bi taldeek emanaldi bikaina egin zuten.

Goizean kalez kale, bertan bazkaldu talde ezberdinetan banaturik eta arratsaldean plazan dantza bana eskaini zuen Euskal Herriko haibat herrietatik etorrritako talde bakoitzak.


EAJk udaletxeko irisgarritasuna hobetzea aztertzeko eskatu dio Ondarroako udal gobernuari

Musika plazako eraikinak ez dauka igogailurik, eta mugikortasun arazoak dauzkaten pertsonentzako arazoak sortzen direla agertu du EAJk. Horregatik udal teknikariei eskatu diete udaletxeak irisgarritasun alorrean dauzkan gabeziak aztertu eta zuzenketa plangintza bat egitea.


Ttenttek Aisialdi taldea, berritzaile

2016ko inauterietarako mozorro gisa Adams familia aukeratu du Ttenttek aisialdi taldeak. Astelenita iristeko gogoz dira.

Noe Lopez begiraleak azaldu duenez, aurten gutxiago izan arren, zenbaki polita osatu dute: "90-100 pertsona artean bilduko gara, guraso, ume eta gainerako gazteen artean" dio.

Adams familiako sei pertsonaiez mozorrotuko dira. "Berritzea gustatzen zaigu, mozorrorik ez errepikatzea. Guk uste dugula ez da inoiz aisialdi talderik mozorrotu, eta horregatik hautatu dugu", azaldu du Lopezek.

Gabonetan hasi ziren entseguak egiten, eta martxa ona daramate: "Dantza ez da zaila, eta giro ona dagoenez, segituan ikasten dute".


Lointek Gernika eta CMB Cargo taldeen arteko partida, gaur iluntzean, zuzenean, ETB4n

Kirol kontaketa Xabier de la Fuente eta Josean Aldalurrek egingo dute.

Gaur iluntzean saskibaloia izango da protagonista ETB4 katean. Euskal Telebistak Gernikatik zuzenean eskainiko du Lointek Gernika taldeak CMB Cargo taldearen aurka Eurocup txapelketan jokatuko duen partida. Kirol kontaketa Xabier de la Fuente eta Josean Aldalurrek egingo dute.

Lointek Gernika eta CMB Cargo taldeen arteko partida 20:00etatik aurrera izango da ikusgai ETB4n eta eitb.eus-en.


Goza ezazu elurraz, Googlen 'let it snow' hitzak idatzita

Neguaren hasiera ospatzeko, animazio dibertigarri bat prestatu du Googlek. 'Let it snow' hitzak idatzita, zure pantaila zuriz jantziko da.

Negua hasteko lau egun besterik ez dira falta eta sasoi berria hasteko animazio dibertigarri bat prestatu du Googlek. Horrela, 'let it snow' hitzak idatzita, zure ordenagailuan elurra egiten hasiko da eta pantaila zuriz jantziko zaizu.

Antzeko animazioak prestatzen ditu sarritan bilatzaileak, data berezietarako edo urteurren zehatz batzuk ospatzeko. Googlek egindako azken 'doodle' Stanislaw Lem Poloniako idazleari buruzko asmakizun bat izan zen.


Lurrikarak atzemateko, dragoiak

Luoyang (Txina), K.o. 132. Zhang Heng (78-139) kartografo, matematikari, astronomo, margolari eta idazleak lurrikarak antzemateko gailu bat aurkeztu zuen Ekialdeko Han dinastiaren gorte inperialean, sismografo modernoak asmatu baino 1.700 urte lehenago (Milne, Ewing eta Grayk Japonian garatuak, 1880ko hamarkadan).

Zhangen sismografoa brontzezko pitxer handi moduko bat zen, bi metro inguruko diametroa zuena. Puntu kardinalak seinalatzen zituzten zortzi dragoi zituen erantsita eta dragoi bakoitzak kobrezko bolatxo bat zeukan ahoan. Lurrean, zortzi dragoien azpian, beste hainbeste igel zeuden, horiek ere puntu kardinaletan kokatuta, ahoa zabal-zabalik. Lurrikara gertatzen zenean pitxarraren hutsuneak dardararen anplifikadore moduan jokatzen zuen eta pendulu bat mugiarazten zuen. Penduluak barruan zeukan mekanismoa abian jarri eta dragoietako batek zeukan bolatxoa askatzea eta igelaren ahoan sartzea eragiten zuen. Metalen talkak egiten zuen zaratak jakinarazten zien ingurukoei lurra dardarka hasi zela eta bola irentsitako igelak adierazten zuen lurrikara zer norabidetan gertatu zen.

Zhang Hengen seismo detektagailuari ezin zaio teknikoki sismografo edo sismometro deitu, lurrikararen intentsitatea ez baitzuen neurtzen; sismoskopio esan beharko genioke, mugimendu sismikoa gertatu zela soilik adierazten baitzuen.

Baina badirudi zientzialari eta artista txinatarraren tramankulua oso zehatza zela. Behin, 143. urtean, sismoskopioak lurrikara izan zela adierazi zuen, mendebaldeko dragoiak bola askatuta. Baina Luoyangeko gortean ez zuten dardararik txikiena ere sumatu. Besteak beste, ilargi eklipseen azalpen zuzena eman eta egutegia urtaroekin bat etor zedin egokitu zuen jakintsuaren asmakizunak kale egin ote zuen?

Handik egun batzuetara mezulari bat iritsi zen jauregira, esanez lurrikara bat izan zela Gansu probintzian, Luoyangetik 600 bat kilometrora, mendebaldean.


Lau t'erdiko txapelketa aztergai, dokumental berezi batean

Olaizola eta Irujoren arteko finalaren atarian, kaiola deitutako espezialitatearen jokoa aztertuko dute bi finalistek, azken urteetako txapeldunek eta zenbait adituk.

Pilota zaleen artean ikusmin handia piztu ohi du Lau T'erdiko Txapelketak, kaiola izenez ere ezaguna denak. Aurten, ikusnahia are handiagoa da, finalak izan dituen atzerapenengatik. Egungo bi pilotaririk onenak, Aimar Olaizola goizuetarra eta Juan Martinez de Irujo iberotarra, izango dira aurrez aurre igandeko finalean. Egun handiaren atarian, txapelketa honen barrunbeak arakatuko ditu Euskal Telebistak Lau t'erdi barruan izeneko dokumentalaren bidez. Ostiralean, 21:30ean, izango da ikusgai.

Lau t'erdian esku pilota izugarrizko ikuskizun bihurtzen da; grina handia pizten du, pilotarien artean ez ezik, zaletuen artean ere bai. Zeintzuk dira kaiola deritzon espezialitate honen ezaugarriak? Zerk bereizten du lau t'erdian egindako jokoa eta pilotaleku osoan egiten dena? Sakea, aire jokoa, berariazko prestakuntza...

2011ko finalistek eta azken urteetako txapeldunek azalduko dute esku pilota modalitate honen arrakastaren muina: jokoaren xehetasunak aipatuko dituzte, sakeak eta aire jokoak duen garrantzia azpimarratuz, eta pilotariaren trebetasuna ere nabarmenduko dute. Olaizola II.a eta Irujorekin batera, Abel Barriola, Yves Sallaberry Xala, Augusto Ibañez Titin III.a, Julian Retegi, Patxi Eugi, Ladis Galarza, Fernando Arretxe, Mikel Unanue eta Jorge Nagorek hartuko dute parte Lau t'erdi barruan dokumentalean.

Hainbat aditurekin ere mintzatuko dira. Lau t'erdi barrukoak eskatzen duen indar eta abiadurak giza gorputzarengan duen eraginaz mintzatuko da Ander Letamendia kirol medikua. Bestalde, lehenagoko eta gaur egungo piloten arteko desberdintasunak azalduko ditu Ander Ugarte pilota egileak.

Lau t'erdiko modalitatearen historia ere gogora ekarriko du ETB-1ek eskainiko duen dokumental honek: nola sortu zen eta lehenengo txapeldunak zeintzuk izan ziren. Halaber, 1997ko final gogoangarriko irudiak erakutsiko dituzte. Retegi II.aren eta Titin III.aren arteko neurketa historiako finalik garrantzitsuena bilakatu zen.

Orduz geroztik ere izan dira txapela altxatzeko moduko finalak eta argi geratu da txapelketa honetan jaun eta jabe direla aurtengo bi finalistak: Aimar Olaizola eta Juan Martinez de Irujo. Bataren zein bestearen ezaugarriak aztertuko dituzte igandeko final handiaren atarian.


Ezkaban hildako anaiaren ondoan

Agur. Egunotan, hildakoen errautsen gainean Eliza Katolikoak erabakitakoa kritikatu dugu lagunartean. Zenbait arrazoi baliatu dugu Elizak deliberatutakoa ez baitzaigu bidezkoa iruditu. Halere, lagun batek adierazi du sentiberatasun handiegia erakusten dugula gorpuen patuaz; adiskideak dio berdin diola behin hil ondoren zer gertatzen den gorpuekin.

Erantzun diot sentimenduen gaineko erabakiak ezin direla errazkeriaz kritikatu. Hobeki ulertzeko, kontatu zidaten istorio bat eman diot aditzera.

Guztiok entzun dugu duela 80 urte Iruñerriko Ezkaba mendi gaineko gotorlekutik ehunka presok ihes egin zutela. Sasian zebiltzalarik, gehienak harrapatu edota bertan hil zituzten. Ezkabako gotorlekuko presondegia famatua zen bizimodu larriagatik. Ez ziren gutxi gaixotasunak edota goseak zendutakoak.

Zenbaitetan senideak elkarrekin sartzen zituzten gotorlekuan. Istorio honetako anaietako bat Ezkaban hil zen. Bizirik gelditu zen anaia, ordea, bere herrialdera itzuli zen espetxealdia bukatzean. Bada, duela urte gutxi, gizona hil ondoren, bere oinordekoak harritu ziren azken borondateak irakurtzean. Adierazi zien bere errautsak Nafarroara ekartzeko eta Ezkabako tontorrean haizatzeko; duela 70 urte hil zioten anaiaren ondoan egon nahi zuen, betiko.


Nafarroako Herri Kirol Jolasen lehen kanporaketa igandean eginen da frontoian

Herritik hiru talde prestatzen ari dira txapelketan parte hartzeko

Urteroko hitzordua ailegatu zaie herriko gaztetxoei. Aurten ere, aspaldiko urteetan bezalaxe, herritarrak prestatzen ari dira edizio berrirako. Heldu den apirilaren 10ean, igandean goizez txapelketako lehen saioa izanen da. Aste Santuko oporraldiaren ostean, entrenamenduak eta saioak izanen dira hurrengo asteburuetan. Gainera, aurten badirudi, aranztarrak ez direla bortziriar bakarrak izanen.Nolanahi ere, hiru talde eratu dira eta dagoeneko entrenamendu saioak ere abiatu dituzte. Panttaleon Errandonea eta Joxe Ramon Amoros maixu dituztela, astelehenetan eta ortzegunetan, arratsaldeko bortzetan proba konbinatu eta soka tiraldi saioak egiten dituzte. Azken urtetan bezala, Narbarteko ordezkarien laguntzarekin, Sokatira lehiarako ere kadeteen taldea osatu da. Bertze bi taldeek, proba konbinatuko lehiaketetan esku hartuko dute. Hurbil-hurbiletik segituko dugu ekimena. Edozein modutan, heldu den igandean, hilaren 10ean herriko frontoian dugu lehenbiziko hitzordua.